Google perkenal Bard sebagai saingan kepada ChatGPT

MOUNTAIN VIEW (California), 11 Mei - Google semalam memperkenalkan perisian baharu dikenali sebagai Bard, sebagai saingan kepada ChatGPT yang disokong Microsoft, kepada 180 negara.Ia bermatlamat meluaskan penggunaan kecerdasan buatan (AI) merentasi semua pentas enjin cariannya, yang akan merangkumi 40 bahasa secara berperingkat.Kumpulan eksekutif yang hadir pada persidangan tahunan pembangun Google di Lembah Silikon berkata, AI generatif juga akan digunakan untuk memastikan enjin carian terkemuka gergasi teknologi itu bergerak lebih pantas."Kami sudah menggunakan AI untuk seketika, dengan AI generatif iaitu keupayaan merumuskan tindakan lanjut berdasarkan arahan awal ini, kami menuju ke langkah seterusnya."Kami sedang meneliti semula semua produk teras yang dikeluarkan termasuk enjin carian," kata Ketua Eksekutif Google, Sundar Pichai, kepada ribuan pembangun Google yang hadir pada acara itu.Google mengambil langkah itu bagi mengejar pesaingnya, Microsoft, yang bergerak pantas dengan mengintegrasikan perisiannya seperti ChatGPT dalam pelbagai produk keluaran mereka termasuk enjin carian Bing.

Penyertaan Microsoft ke dalam AI dibuat walaupun terdapat kebimbangan mengenai potensi ancaman teknologi kepada masyarakat, termasuk kesannya terhadap penyebaran maklumat yang salah dan sama ada ia boleh menggantikan keseluruhan kategori pekerjaan tertentu.Jurutera perisian Carian Google, Cathy Edwards, berkata pengalaman baharu itu akan menyamai pengalaman carian yang dijana bot perbualan.Eksekutif Google yang lain membentangkan cara AI generatif dimasukkan ke dalam Gmail, suntingan foto, peralatan kerja dalam talian dan sebagainya.Pengarah produk, Jack Krawczyk, ketika taklimat itu berkata, usaha AI syarikat itu akan dijalankan dengan cara yang 'berani dan bertanggungjawab'.Pengembangan Google bermakna ia mengalihkan senarai menunggu untuk Bard, membenarkan pengguna di seluruh dunia menggunakannya dalam bahasa Inggeris selepas berbulan-bulan perisian itu diuji di Amerika Syarikat (AS) dan Britain.Menurut Krawczyk, Bard akan diubah suai untuk menyokong 40 bahasa dalam tempoh beberapa bulan akan datang."Kami teruja untuk memastikan Bard digunakan lebih ramai orang, kami juga agak bersemangat mengenai hala tuju Bard," katanya.Google juga mengumumkan tambahan sistem carian yang merangkumi aplikasi dan perkhidmatan seperti Gmail dan pemetaan dengan ciri-ciri AI.Teknologi Bard akan membolehkan pengisian teks ketika menyiapkan deraf e-mel dan mengesyorkan cadangan bagi kerja berasaskan seni dengan meneliti bekalan yang yang ada.Google juga akan membenarkan rakan kongsinya menambah baik perkakasan termasuk daripada Adobe, yang membolehkan pengguna menghasilkan imej, kata Krawczyk.Gergasi teknologi itu turut memperkenalkan peranti Pixel baharu termasuk telefon pintar boleh lipat, Fold, berharga AS$1,799 (RM8,000) dengan skrin yang boleh dibuka kepada saiz komputer tablet.Naib Presiden Kanan Peranti Google, Rick Osterloh, berkata Fold memenuhi dua fungsi sekali gus iaitu sebagai telefon bimbit berkuasa tinggi dan komputer tablet berkeupayaan tinggi.Google juga memperkenalkan komputer tablet baharu pada harga lebih rendah, yang ditawarkan di bawah jenama telefon pintarnya, Pixel. - AFP

(Telefon pintar terbaru Google Pixel Fold diperkenalkan ketika persidangan pembangun Google di Mountain View, California, Amerika Syarikat/  AFP)


PM Finland umum perceraian

HELSINKI, 11 Mei- Perdana Menteri Finland, Sanna Marin dan suaminya, Markus Raikkonen pada Rabu memfailkan perceraian perkahwinan mereka yang dibina tiga tahun lalu.

"Kami bersyukur selama 19 tahun bersama dan (dikurniakan) anak perempuan tercinta. Kami akan kekal sebagai kawan baik," kata mereka berdua dalam Instagram Story secara berasingan.Marin dan Raikkonen yang masih bekerja di syarikat modal teroka dikurniakan seorang anak perempuan berusia lima tahun.Mereka berkahwin pada 2020 ketika Marin mengetuai negara itu dalam menangani kesan pandemik COVID-19.Pasangan itu berkahwin pada Ogos 2020.Marin dan Parti Demokratik Sosialnya kalah dalam pilihan raya Finland untuk parlimen bulan lalu, mengekori Parti Gabungan Nasional sayap kanan serta Parti Finland yang nasionalis.Marin, 37, perdana menteri termuda di dunia ketika memegang jawatan itu pada 2019.Beliau dianggap peminat di seluruh dunia sebagai contoh milenium untuk pemimpin baharu yang progresif walaupun pengundi memilih kerajaan baharu. -Reuters

(Instagram Story Sanna Marin (kanan) mengumumkan perceraiannyadengan suami Markus Raikkonen (kiri)/Reuters)


Serangan pengganas di Mali, sembilan askar terbunuh

BAMAKO, 11 Mei- Enam askar Mali terbunuh manakala sembilan lagi cedera selepas terbabit dalam serangan di barat negara itu.Serangan berlaku pada Isnin berhampiran bandar Kita, 130 kilometer (80 batu) dari ibu kota Bamako, kata sumber polis, tanpa menyatakan sifat serangan hendap atau pelakunya.Seorang pegawai tempatan mengesahkan jumlah korban dan menyalahkan kumpulan pengganas.Pemberontak yang bergabung dengan Al-Qaeda dan Daesh telah melancarkan pemberontakan berdarah terhadap negara itu selama lebih sedekad, tetapi tiada siapa yang mengaku bertanggungjawab atas serangan itu.Sumber polis berkata, tindak balas tentera membawa kepada sejumlah kematian dalam kalangan penyerang.Mali telah bergelut dengan krisis keselamatan sejak 2012, apabila pemberontakan pemisah dan jihad meletus di utara.Kemarahan terhadap kegagalan kerajaan untuk membendung keganasan itu membantu mencetuskan dua rampasan kuasa pada 2020 dan 2021, dengan junta tentera negara Afrika Barat itu berpecah dengan sekutu Perancis dan beralih ke Rusia.Mali sejak itu telah mengupah apa yang dipanggil pengajar tentera Rusia untuk membantu perjuangannya menentang pemberontak, tetapi negara-negara Barat mengatakan mereka adalah askar upahan daripada kumpulan Wagner, dituduh melakukan penderaan di pelbagai zon konflik.Pada Selasa, dua askar Rusia dan seorang awam maut apabila bom tangan secara tidak sengaja meletup di sebuah bar di tengah bandar Segou, kata sumber tempatan.-AFP


Jerman luluskan langkah migrasi lebih ketat

BERLIN, 11 Mei- Canselor Olaf Scholz dan ketua-ketua 16 negeri Jerman pada hari Rabu bersetuju dengan langkah baharu untuk menangani penghijrahan yang melambung tinggi selepas melalui rundingan yang sukar.Dalam empat bulan pertama 2023, kira-kira 101,981 permohonan suaka telah difailkan di Jerman, peningkatan sebanyak 78% daripada tempoh yang sama pada 2022.Hampir 218,000 permohonan difailkan di Jerman tahun lepas, jumlah tertinggi sejak 2015-16, dengan jumlah pendatang baharu terbesar berasal dari Syria dan Afghanistan yang dilanda perang, diikuti Turki dan Iraq.Di samping itu, lebih daripada sejuta orang tiba dari Ukraine berikutan pencerobohan Rusia ke atas negara itu.Dalam perjanjian hari Rabu, pemodenan sistem IT akan membantu mempercepatkan pemprosesan permohonan suaka, yang pada masa ini mengambil masa purata 26 bulan, berpotensi mempercepatkan pengusiran mereka yang mempunyai bidaan yang tidak berjaya.Lanjutan tempoh tahanan maksimum bagi pendatang daripada 10 hingga 28 hari telah dipersetujui untuk memudahkan perintah dan mengekalkan penahanan mereka sebelum kemungkinan pengusiran.Jerman juga akan menyasarkan untuk mencapai 'perkongsian pendatang baharu' dengan negara asal pendatang baharu, Scholz memberitahu sidang akhbar.Scholz berkata perjanjian itu akan memudahkan ketibaan 'kakitangan berkelayakan' dari negara berkaitan sebagai pertukaran untuk perjanjian yang membenarkan kepulangan pendatang tidak tetap.Kerajaan persekutuan dan wilayah memilih untuk tidak melaksanakan pemeriksaan sempadan kekal dengan negara jiran, tetapi enggan menolaknya.Pada masa ini, Jerman hanya menggunakan kawalan tetap kepada semua orang yang melalui sempadannya dengan Austria.Merujuk kepada pengaturan ini, Scholz berkata 'langkah serupa' akan diambil dengan negara jiran lain mengikut situasi.Jerman juga bersempadan dengan Belgium, Republik Czech, Denmark, Perancis, Luxembourg, Belanda, Poland dan Switzerland.Pengenalan semula pemeriksaan sempadan di Kawasan Schengen Kesatuan Eropah untuk pergerakan bebas dibenarkan hanya dalam keadaan luar biasa.Kerajaan juga komited untuk memberikan tambahan satu bilion euro (AS$1.1 bilion) kepada negeri-negeri, dengan kumpulan kerja untuk meneliti penyelesaian jangka panjang.Pemimpin wilayah telah lama menuntut lebih banyak bantuan dan wang untuk menghadapi pendatang baru, dengan ramai yang terpaksa membina tempat perlindungan sementara."Mengawal dan mengehadkan penghijrahan tidak teratur" adalah keutamaan bagi Jerman, kata Scholz.Kemasukan pencari suaka baru-baru ini bertepatan dengan peningkatan sokongan terhadap parti AfD berhaluan kanan, terutamanya di timur Jerman.Parti antimigran itu kini mengundi sekitar 15%, berbanding 10.3% pada pilihan raya umum lalu pada 2021. -AFP


Enam maut selepas tembakan di tempat ibadat Yahudi

(Anggota pasukan keselamatan berada di pintu masuk Sinagog Ghriba di Djerba, Tunisia berikutan serangan/ REUTERS)

DJERBA, 11 Mei- Pihak berkuasa Tunisia membuka siasatan terhadap serangan tembakan di sebuah rumah ibadat yang membunuh dua penganut Yahudi dan empat anggota pasukan keselamatan, selain empat orang awam cedera.Bagaimanapun, suspek lelaki yang bersenjata itu berjaya ditembak mati oleh pengawal sebelum dia boleh memasuki bangunan lain di pulau peranginan Djerba, manakala motif serangan masih belum diketahui.Angka kematian akibat serangan meningkat kepada enam orang, apabila seorang pengawal dan seorang anggota pasukan keselamatan yang dirawat di hospital selepas serangan maut akibat kecederaannya.Pihak berkuasa dan ahli keluarga dari Israel dan Tunisia mengenal pasti mangsa awam sebagai Aviel Haddad, 30, yang memegang dua kewarganegaraan Tunisia dan Israel, dan sepupunya, Benjamin Haddad, 42, warga Perancis.Penyerang itu, dipercayai seorang pengawal, mula-mula membunuh rakan sekerja dengan senjata perkhidmatannya di sebuah pangkalan tentera laut sebelum merampas peluru dan menuju ke rumah ibadat Ghriba.Menurut Kementerian Dalam Negeri Tunisia, apabila suspek tiba di lokasi, dia melepaskan tembakan ke arah unit keselamatan yang ditempatkan di tempat ibadat itu.Pengawal-pengawal yang lain membalas tembakan, membunuh penyerang sebelum dia sampai ke pintu masuk, kata kementerian itu.Presiden Tunisia, Kais Saied, menyifatkan serangan itu sebagai perbuatan jenayah bagi menjejaskan sektor pelancongan negara itu."Matlamat mereka ialah mencetuskan kebencian antara pelbagai kaum di Tunisia yang hidup aman damai selama ini, sekali gus menjejaskan ekonomi negara yang bergantung kepada pelancongan," katanya yang turut mengucapkan takziah kepada keluarga mangsa.Serangan berlaku ketika sambutan upacara keagamaan di tempat ibadat itu, menyebabkan orang ramai bertempiaran lari selepas suspek mula menembak secara rambang.Upacara keagamaan di rumah ibadat Yahudi atau 'synagogue' yang tertua di Afrika itu kerap dikunjungi ramai penganut Yahudi dari Eropah dan Israel kerana Djerba hanya terletak kira-kira 500 kilometer dari ibu negara, Tunis.Kawalan keselamatan diperketatkan selepas serangan al-Qaeda pada 2002 dengan meledakkan trak berisi bom yang mengorbankan 21 pelancong Barat.Walaupun Tunisia adalah negara majoriti Islam, ia juga mempunyai kumpulan masyarakat Yahudi yang terbesar di Afrika Utara berjumlah sekitar 1,800 orang. - REUTERS

(Sinagog Ghriba di Djerba, Tunisia / REUTERS)


Kematian wartawan AFP, Perancis lancar siasatan jenayah perang

PARIS, 11 Mei- Badan kehakiman Perancis melancarkan siasatan jenayah perang berhubung kematian wartawan AFP, Arman Soldin yang terbunuh di Ukraine pada Selasa, kata pendakwa raya antikeganasan.Soldin, 32, terbunuh apabila beliau dan rakannya diserang roket Grad, ketika bersama tentera Ukraine berhampiran Chasiv Yar, di timur negara itu.Siasatan Perancis akan dikendalikan OCLCH, sebuah unit penyiasat yang pakar dalam jenayah terhadap kemanusiaan dan jenayah kebencian.Seterusnya akan berusaha untuk menentukan keadaan sebenar kematian Soldin, kata pendakwa raya.Kematian Soldin menjadikan sekurang-kurangnya 11 orang wartawan untuk pasukan media terbunuh ketika membuat liputan perang di Ukraine sejak Rusia menyerang lebih setahun lalu, menurut kumpulan penyokong.-AFP

(Arman Soldin (kiri) dan rakan Oleksiy Obolensky (tengah) berbual dengan seorang askar Ukraine di wilayah Donbass pada 29 April 2022/Foto fail AFP)

Berita Berkaitan Wartawan AFP, Arman Soldin terbunuh di timur Ukraine akibat tembakan roket


Gempa kuat 7.6 magnitud gegar Tonga

WELLINGTON, 11 Mei- Gempa bumi kuat berukuran 7.6 magnitud menggegarkan negara kepulauan Pasifik, Tonga pada awal pagi tadi, namun tiada laporan mengenai kecederaan atau kerosakan diterima pihak berkuasa negara itu.Kajian Geologi Amerika Syarikat (USGS) melaporkan, gempa tersebut berlaku pada pukul 4.02 pagi waktu tempatan dari pulau gunung berapi terpencil Tonga di Niuatoputapu pada kedalaman 210 kilometer (km).Ujar pihak itu, tiada risiko tsunami dikeluarkan.Gempa terbabit turut dirasai kira-kira 360 km dari pusat gempa ibu negara Samoa, Apia.Tonga dan Samoa terletak di Lingkaran Api Pasifik, dengan plat tektonik sering beralih dan mengalami aktiviti seismik. -AFP


Lima maut, berpuluh cedera dalam pertempuran di Pakistan

PESHAWAR, 11 Mei- Sekurang-kurangnya lima orang maut, manakala berpuluh lagi cedera di Pakistan selepas penunjuk perasaan bertempur dengan pihak polis pada Rabu, ekoran penahanan bekas Perdana Menteri, Imran Khan.Seorang sukarelawan perubatan tempatan berkata 77 orang yang cedera telah dibawa ke hospital."Anda boleh lihat (orang) yang cedera masih dibawa ke sini, dan kami terus mendengar bunyi tembakan," katanya.Khan yang ditahan pada Selasa telah mendorong penyokong menyerbu bangunan tentera dan menggeledah kediaman seorang jeneral tertinggi tentera di bandar timur Lahore.Bangunan dan aset turut diserang dan dibakar.

(Orang ramai yang cedera dibawa ke sebuah hospital bagi mendapatkan rawatan/Foto Reuters)

Ketika protes memuncak di jalanan, mahkamah Pakistan membenarkan badan pencegahanan rasuah, Biro Akauntabiliti Nasional (NAB), menahan Imran, 70, selama lapan hari untuk disoal siasat, kata penasihat kerajaan Ataullah Tarar.Manakala di mahkamah lain, Khan didakwa atas tuduhan menjual hadiah negara selama empat tahun berkuasa.-REUTERS


Israel perbaharui serangan ke atas Gaza

GAZA, 10 Mei - Tentera Israel memperbaharui serangan ke atas Gaza, hari ini, ketika penduduk di kedua-dua belah sempadan bersiap sedia berdepan lebih banyak keganasan.Serangan berlaku beberapa jam selepas pihak tentera membunuh dua rakyat Palestin di Tebing Barat.Terdahulu, kepulan asap kelihatan dari wilayah pantai Palestin selepas Israel memberitahu ia menyasarkan infrastruktur pelancaran roket yang dipegang oleh pejuang Islam.Seorang pegawai kementerian kesihatan Gaza, berkata dalam serangan itu seorang mangsa terbunuh, manakala seorang lagi parah.Kematian terbaru berlaku sehari selepas serangan Israel ke atas Gaza yang mengorbankan tiga pejuang Jihad Islam yang terkemuka dan 12 yang lain, termasuk empat kanak-kanak.Tentera Israel berkata serangan hari ini antaranya termasuk menembak ke arah pejuang "yang dalam perjalanan ke tapak pelancaran roket di bandar Khan Yunis" di selatan Gaza.Semalam, Jihad Islam berikrar untuk bertindak balas, dengan Israel memberi amaran kepada penduduk berhampiran sempadan untuk pergi ke tempat perlindungan bom.

(Kepulan asap kelihatan berikutan serangan Israel di Gaza/AFP)

Anggota kanan Jihad Islam yang terbunuh dikenali sebagai Jihad Ghannam, Khalil al-Bahtini dan Tareq Ezzedine. Awal pagi tadi, tentera Israel menyerbu bandar Qabatiya, Tebing Barat dan membunuh dua orang yang didakwa menembak ke arah tentera.Kementerian kesihatan Palestin mengenal pasti dua lelaki itu sebagai Ahmed Jamal Tawfiq Assaf, 19, dan Rani Walid Ahmed Qatanat, 24.Tentera Israel berkata, pihaknya menahan seorang ketika serbuan, apabila tentera ditembak dari sebuah kenderaan."Askar bertindak balas dengan tembakan langsung ke arah dua penyerang dan membunuh mereka," kata tentera.Israel menduduki Tebing Barat sejak Perang Enam Hari 1967 dan tenteranya kerap beroperasi di bandar-bandar Palestin. -AFP


ASEAN kekal rakan dagang terbesar China

BEIJING, 10 Mei- ASEAN kekal menjadi rakan perdagangan terbesar China, meskipun ketidaktentuan lanskap politik dan situasi dunia dan rantau itu. Kerjasama ASEAN-China mengekalkan momentum kukuh, sebagai contoh paling berjaya dan dinamik di Asia Pasifik. Setiausaha Agung Pusat ASEAN-China (ACC), Shi Zhongjun berkata pada tahun 2022, nilai dagangan kedua-dua pihak hampir mengatasi AS$1 trillion.

Sementara itu, setakat April tahun ini, sejumlah AS$300 bilion nilai dagangan dicatat, meningkat 13.9% saban tahun iaitu kadar pertumbuhan terpantas China berbanding rakan dagangan utama lain. "ASEAN dan China juga merupakan sumber penting kemasukan pelancong dan destinasi pelancongan kedua-dua pihak," katanya ketika menerima kunjungan media dari Asia Pasifik di sini.


Penyokong Imran Khan adakan demonstrasi, polis lepas gas pemedih mata

LAHORE, 10 Mei - Polis Lahore melepaskan gas pemedih mata ke arah penunjuk perasaan dalam kejadian demonstrasi menentang penahanan bekas Perdana Menteri Pakistan Imran Khan.Mahkamah Pakistan pada Rabu mendakwa Khan atas tuduhan menjual hadiah negara dalam tempoh empat tahun pemerintahannya.Penyokong Khan bertempur dengan polis di beberapa bandar sebagai tindak balas terhadap penahanannya oleh agensi antirasuah dan di Peshawar.Sekurang-kurangnya empat orang terbunuh dalam pertempuran itu, kata seorang pegawai hospital.

Khan telah ditahan pada Selasa sejurus hadir di mahkamah di ibu negara bagi berdepan puluhan kes yang belum selesai sejak beliau digulingkan pada hujung tahun lalu.Penahanannya berlaku sehari selepas tentera memberi amaran kepadanya supaya tidak membuat 'dakwaan tidak berasas' selepas beliau sekali lagi menuduh seorang pegawai kanan merancang untuk membunuhnya. - REUTERS


India berdepan kekurangan doktor di tahap kritikal

NEW DELHI, 10 Mei - India kini berdepan masalah kekurangan doktor di tahap kritikal dengan nisbah bagi 0.7 bagi setiap seribu pesakit.Perdana Menteri, Narendra Modi berkata kekurangan itu adalah penghalang utama kepada perkhidmatan kesihatan berkualiti walaupun kerajaannya sudah berusaha menambah bilangan doktor dengan menubuhkan lebih banyak kolej perubatan.Menurut Modi, kerajaan dengan skala besar bekerja keras meningkatkan infrastruktur dan bilangan profesional perubatan dalam tempoh sembilan tahun lalu.Penasihat teknikal Rangkaian Sumber Kesihatan Awam India, Dr Vandana Prasad berkata terdapat usaha aktif untuk meningkatkan bilangan doktor dalam sistem kesihatan awam di seluruh negara.

(India kini berdepan masalah kekurangan doktor di tahap kritikal/AFP)

Majlis Perubatan Delhi juga menegaskan bukan sahaja kekurangan doktor menjadi isu, namun keadaan infrastruktur kesihatan di negeri-negeri miskin menyebabkan kekurangan rawatan yang tersedia.Sejak Modi menjadi Perdana Menteri, beliau membina puluhan institut perubatan bagi rawatan khusus .Kerajaan juga mempunyai rancangan untuk membina sekurang-kurangnya satu hospital utama di setiap 761 daerah di India.Bilangan pelajar perubatan Sarjana Muda di kolej swasta dan awam kepada juga ditambah kepada 101,043 setakat Mac lalu daripada 51,348 sebelum tahun 2014. -REUTERS


Kerajaan bayangan Myanmar mengalukan rundingan damai Asean

MYANMAR, 10 Mei - Kerajaan bayangan Myanmar mengalu-alukan usaha Indonesia, selaku pengerusi ASEAN untuk memulakan rundingan damai bagi negara bergolak itu. Bagaimanapun Kerajaan Perpaduan Nasional, (NUG) tidak percaya kepada junta yang melakukan rampasan kuasa pada 2021. Jurucakap NUG, Kyaw Zaw berkata, junta cuba mengelirukan masyarakat antarabangsa serta gagal melaksanakan "konsensus" lima perkara seperti yang yang dipersetujui dengan ASEAN, malah tidak pernah berpegang pada janji."Junta tidak pernah menepati janjinya," tambah Kyaw Zaw.Jurucakap junta tidak menjawab panggilan telefon untuk mendapatkan komen.

ASEAN menggesa agar pergolakan dihentikan segera di Myanmar, mendesak dialog segera dan penyampaian bantuan.“Halangan terbesar rundingan damai ialah junta tentera,” kata Kyaw Zaw. - REUTERS


Darurat kesihatan global COVID-19 tamat, AS sedia terima kehadiran ribuan migran

CHICAGO, 10 Mei - Amerika Syarikat (AS) bersiap sedia untuk menerima kehadiran ribuan migran minggu ini, selepas darurat kesihatan global COVID-19 ditamatkan. Serentak itu juga, Chicago, mengisytiharkan darurat susulan peningkatan aliran masuk migran yang melebihi kadar kemampuan bandar itu untuk mengurus.Datuk Bandar Chicago, Lori Lightfoot, memaklumkan di bawah perintah eksekutif yang dikeluarkan, beliau mempunyai kuasa untuk meminta gabenor Illinois menggerakkan Pengawal Kebangsaan untuk menyediakan kakitangan serta sokongan logistik bagi menangani darurat. Chicago turut meminta kerajaan persekutuan dan negeri untuk menyokong pembiayaan juga sumber tambahan yang sangat diperlukan dari segi tempat perlindungan serta penempatan semula.

(Para migran berdoa sambil berharap untuk diproses oleh ejen sempadan AS bagi mendapatkan suaka/AFP)

Bermula dari 31 Ogos 2022, Chicago mula menerima bas yang dihantar oleh Texas, yang membawa individu dan keluarga dari Amerika Tengah dan Selatan mencari suaka di Amerika Syarikat.Sejak itu, kehadiran pencari suaka terus meningkat di Chicago dan kemasukan mereka sama ada menggunakan kapal terbang, bas atau berjalan kaki. Akibat kekurangan ruang yang ada dan semua kemudahan penuh, ratusan pendatang kini berlindung sementara di balai polis. Sejak Ogos 2022, Chicago telah menerima lebih 8,000 migran yang tiba dari Texas, dengan 48 lagi pendatang tiba pada Selasa. -AFP


White House, Presiden Perancis beri penghormatan kepada wartawan AFP yang terbunuh

(Wartawan AFP, Arman Soldin bergambar di atas trak tentera Ukraine semasa tugasan untuk AFP di Donbass pada 30 April 2022/AFP)

CHASIV YAR, 10 Mei - White House dan Presiden Perancis, Emmanuel Macron beri penghormatan kepada wartawan agensi berita Perancis AFP, Arman Soldin yang terbunuh di Timur Ukraine pada petang Selasa.Menurut White House, dunia terhutang budi kepada wartawan yang kehilangan nyawa mereka ketika membuat liputan konflik itu.Manakala Macron memuji keberanian Soldin membuat liputan di medan perang.Pengerusi AFP, Fabrice Fries menyifatkan kematian Soldin sebagai kehilangan besar buat syarikat.Kementerian Pertahanan Ukraine turut menyampaikan takziah kepada keluarga dan rakan sekerja Soldin.Wartawan video berusia 32 tahun itu maut dalam serangan roket berhampiran bandar Bakhmut, timur Ukraine ketika membuat liputan perang bersama askar Ukraine.

(Wartawan AFP, Arman Soldin tersenyum kepada jurugambar ketika seekor kucing berdiri di bahunya semasa tugasan untuk AFP di Ukraine pada 11 November 2022/ AFP)

Empat lagi wartawan AFP ada bersama Soldin ketika kejadian namun tidak mengalami kecederaan. Bakhmut menjadi lokasi pertempuran sengit antara askar Rusia dan tentera Ukraine selama berbulan-bulan. Bandar pernah dihuni kira-kira 70 ribu orang itu kini hampir musnah sepenuhnya sejak pencerobohan Rusia.Menurut Reporters Without Borders, enam wartawan terbunuh di Ukraine tahun lepas. Soldin adalah wartawan kedua meninggal dunia tahun ini ketika membuat liputan perang di Ukraine. -AFP


Empat maut dalam serangan berhampiran di Tunisia

TUNISIA, 10 Mei - Sekurang-kurangmya dua pegawai keselamatan dan dua pengunjung maut dalam kejadian serangan berhampiran rumah ibadat di Tunisia.Serangan itu dilakukan oleh seorang pengawal di sebuah pemasangan tentera laut di Djerba, kata Kementerian Dalam Negeri dalam satu kenyataan.Penyerang itu melepaskan tembakan rambang ke arah unit keselamatan yang terletak berhampiran rumah ibadat, serta mencederakan lima pegawai keselamatan dan empat pengunjung.Bagaimanapun penyerang itu ditembak mati.

Kementerian Luar Tunisia berkata seorang daripada pelawat yang terbunuh adalah warga Perancis dan seorang warga Tunisia.Motif serangan masih belum dikenal pasti. - REUTERS


Polis perketat kawalan keselamatan menjelang perbicaraan Imran Khan

ISLAMABAD, 10 Mei- Polis Pakistan memperketat kawalan keselamatan di ibu negara menjelang perbicaraan bekas Perdana Menteri Pakistan, Imran Khan selepas penahanannya semalam.Penghalang, kawat berduri dan kontena dipasang di pintu masuk ke kuarters polis Islamabad, lokasi beliau ditahan.Sebelum ini polis mengumumkan perbicaraan tidak akan diadakan di mahkamah, sebaliknya di lokasi tahanannya.

(Anggota polis memperketat kawalan di lokasi penahanan Imran Khan menjelang perbicaraannya / Foto REUTERS)

Agensi Antirasuah Pakistan menahan Khan di Mahkamah Tinggi Islamabad atas kes rasuah.Tindakan itu mencetuskan kekacauan baharu di negara bersenjata nuklear itu.Penyokong Khan merancang untuk berarak ke Islamabad hari ini, sekaligus menimbulkan kebimbangan lebih banyak pertempuran berlaku dengan pasukan keselamatan.Keganasan yang berlaku setakat ini telah menyebabkan seorang penunjuk perasaan terbunuh.-REUTERS


Dunia tidak bersedia tamatkan penggunaan bahan api fosil - UAE

WASHINGTON, 10 Mei- Emiriah Arab Bersatu (UAE) semalam menegaskan, dunia harus bersetuju untuk menghapuskan pelepasan bahan api secara berperingkat, tidak termasuk pengeluaran minyak, gas dan arang batu.Pandangan itu sekali gus mencerminkan perpecahan yang mendalam mengenai cara memerangi pemanasan global menjelang rundingan perubahan iklim Pertubuhan Bangsa-Bangsa Bersatu (PBB) atau COP28 pada Disember ini.Beberapa kerajaan Barat yang kaya dan negara kepulauan yang dilanda kemusnahan iklim ketika ini sudah mendesak untuk menghentikan fasa bahan api fosil, manakala negara yang kaya dengan sumber berkenaan pula berkempen untuk meneruskan penerokaan.Menteri Perubahan Iklim dan Alam Sekitar UAE, Mariam Almheiri, dalam temu bual dengan Reuters berkata, menghapuskan bahan api fosil secara berperingkat akan merugikan negara yang bergantung kepada sumber itu bagi memperoleh pendapatan atau tidak dapat menggantikannya dengan sumber boleh diperbaharui dengan mudah.Beliau juga dilihat lebih ke arah memilih untuk menghapuskan pelepasan bahan api fosil secara berperingkat menggunakan teknologi 'takungan dan simpanan' disamping meningkatkan tenaga boleh diperbaharui.Tambah Almheiri, strategi itu membolehkan negara memerangi pemanasan global dan pada masa sama, menghasilkan minyak, gas dan arang batu."Ruang boleh diperbaharui semakin maju dan memecut dengan sangat pantas tetapi kami tidak dapat mengatakan bahawa kami boleh mematikan bahan api fosil dan hanya bergantung kepada tenaga bersih dan boleh diperbaharui."Kita kini dalam peralihan dan peralihan ini perlu adil lagi pragmatik kerana tidak semua negara mempunyai sumber," kata Almheiri ketika di persidangan Iklim di Washington.

(Menteri Perubahan Iklim dan Alam Sekitar Emiriah Arab Bersatu (UAE), Mariam Almheiri/ REUTERS)

UAE menjadi tuan rumah bersama persidangan AIM dengan Amerika Syarikat (AS).Pada sidang kemuncak iklim tahun lalu di Mesir, lebih 80 negara termasuk EU dan negara kepulauan kecil bersetuju untuk memasukkan kenyataan dalam keputusan akhir yang menggesa pengurangan fasa semua bahan api fosil.Negara-negara termasuk Arab Saudi dan China bagaimanapun menggesa Mesir supaya tidak memasukkan kenyataan itu dalam teks terakhir.Bulan ini, negara-negara G7 bersetuju untuk mempercepatkan penggunaan bahan api fosil secara berperingkat, walaupun mereka tidak menetapkan tarikh sebenar.Almheiri turut menunjukkan contoh UAE yang bergantung pada teknologi penangkapan karbon baharu dan tenaga boleh diperbaharui untuk mengurangkan intensiti pelepasan operasi minyak dan gas anggota OPEC.Katanya, UAE mempunyai matlamat untuk mendapatkan 50 peratus tenaga elektriknya daripada tenaga boleh diperbaharui menjelang 2050 daripada paras semasa 25 peratus dan boleh mengukuhkan matlamat itu.Almheiri berkata, di samping tenaga, bekalan makanan global akan menjadi tumpuan utama COP28 kerana ia menyumbang hampir satu pertiga daripada pelepasan global.Menyentuh mengenai tenaga, teknologi dan inovasi boleh menyelesaikan masalah keselamatan makanan, Almheiri berkata, mereka merangka strategi keselamatan makanan.Katanya, langkah itu menangani kelemahan sistem makanan global serta membantu menangani masalah seperti kekurangan zat makanan."Kami memastikan bahawa dialog sistem makanan berada bersama-sama dengan dialog tenaga di COP28," katanya. - REUTERS


Pemimpin ASEAN kutuk serangan di Myanmar

(Pemimpin negara ASEAN di Labuan Bajo, Indonesia bagi menghadiriSidang Kemuncak ASEAN ke-42 2023/AFP)

LABUAN BAJO, 10 Mei- Pemimpin negara-negara ASEAN mengutuk sekeras-kerasnya serangan yang dilakukan terhadap konvoi Pusat Penyelarasan Bantuan Kemanusiaan Bagi Pengurusan Bencana ASEAN (Pusat AHA) di Myanmar, tempoh hari.Dalam satu kenyataannya hari ini, mereka menyokong pendirian yang dikeluarkan Presiden Indonesia, Joko Widodo berkait serangan tersebut dan menegaskan pelaku mesti dipertanggungjawabkan.ASEAN juga bimbang dengan keganasan berterusan yang berlaku di Myanmar dan menggesa semua bentuk keganasan dan penggunaan kekerasan dihentikan segera, selain mewujudkan persekitaran kondusif bagi membolehkan bantuan kemanusiaan dapat disalur denganselamat dan cepat, serta dialog nasional yang inklusif dapat diadakan.Pemimpin ASEAN turut menyokong usaha Pengerusi ASEAN yang berterusan melakukan penglibatan dengan semua pihak berkepentingan di Myanmar untuk menggalakkan proses pelaksanaan Konsesus Lima Perkara (5PC).


Penahanan Imran Khan cetus protes di seluruh Pakistan

(Aktivis parti Tehreek-e-Insaf yang menyokong bekas Perdana Menteri Pakistan, Imran Khanmelaungkan slogan ketika membantah penahanannya di Lahore, Pakistan/ AFP)

NEW DELHI, 10 Mei - Bantahan meletus di seluruh Pakistan pada Selasa selepas bekas Perdana Menteri dan pengerusi Tehreek-e-Insaf (PTI) Pakistan Imran Khan ditahan di Mahkamah Tinggi Islamabad.Sebaik Imran dibawa oleh pasukan separa tentera dari premis mahkamah, pemimpin PTI itu menggesa protes segera diadakan.Penunjuk perasaan yang berang telah berhimpun di beberapa bandar termasuk Lahore, Peshawar, Faisalabad, Quetta, Gilgit, Sialkot, Karachi dan Islamabad.Gambar yang dikongsi di media sosial menunjukkan penunjuk perasaan memasuki Ibu Pejabat Am Tentera (GHQ) di Rawalpindi.Di Karachi, penunjuk perasaan menyekat jalan Shahrah-e-Faisa yang merupakan laluan utama di bandar itu.Pada petang Selasa, saluran televisyen ARY melaporkan, pihak berkuasa bercadang untuk mengenakan sekatan ke atas perkhidmatan internet dan telekomunikasi berikutan protes itu.Naib pengerusi PTI, Shah Mahmood Qureshi, meminta orang ramai supaya bertenang dan menuntut pembebasan Imran secara aman.Beliau berkata ketua PTI itu ditahan atas tuduhan yang sengaja direka-reka. Imran menghadapi lebih 100 kes melibatkan jenayah keganasan hingga rasuah.Bekas bintang kriket itu pernah mengharumkan nama Pakistan dengan memenangi perlawanan akhir Piala Dunia ICC pada 1992 dan beliau masih kekal sebagai ahli politik yang sangat popular.Protes beliau telah menarik perhatian ramai sejak disingkirkan sebagai perdana menteri menerusi undi tidak percaya di Parlimen pada April 2022.

(Bekas Perdana Menteri dan pengerusi Tehreek-e-Insaf (PTI) Pakistan, Imran Khan/ AFP)

Imran mendakwa penyingkiran itu sebagai sebahagian daripada rancangan untuk menghalang Pakistan daripada melaksanakan dasar luar dan menggagalkan kempen menentang rasuah.Desakan untuk mengadakan pilihan raya awal di wilayah Khyber Pakhtunkhwa dan Punjab dibantah oleh gabungan pemerintah yang dikenali Gerakan Demokratik Pakistan (PDM). Sejak beberapa bulan kebelakangan ini, Imran sering hadir ke mahkamah berhubung kes yang dikenakan ke atasnya. “Penahanan beliau dilakukan oleh National Accountability Bureau (NAB) kerana menyebabkan kerugian kepada perbendaharaan negara,” kata Menteri Dalam Negeri, Rana Sanaullah.PTI sentiasa menegaskan bahawa penahanan Imran menyalahi undang-undang.Penyokong Imran sering melaungkan slogan popular: "Jaan de denge, Khan nahi denge" (Kami akan menyerahkan nyawa kami tetapi tidak akan menyerahkan Khan).Menurut pemimpin PTI, mengadakan pilihan raya dengan secepat mungkin adalah satu-satunya penyelesaian untuk menamatkan ketidaktentuan politik dan ekonomi di Pakistan.Bagaimanapun, pemimpin PDM merasakan langkah mengadakan pilihan raya umpama menyerahkan semula kuasa kepada Imran kerana beliau diramal mampu memperoleh kemenangan besar. - BERNAMA


Penggodam akaun Twitter selebriti didakwa di AS

WASHINGTON, 10 Mei- Seorang lelaki di Britain mengaku bersalah semalam kerana menggodam akaun Twitter selebriti seperti Barack Obama dan Elon Musk dan mencuri AS$794,000 (RM3.5 juta) mata wang kripto.Joseph James O'Connor, 23, membuat pengakuan itu di mahkamah New York selepas diekstradisi dari Sepanyol pada 26 April lalu.Dia ditangkap hampir dua tahun lalu di Sepanyol kerana menggodam lebih 130 akaun Twitter pada Julai 2020, termasuklah akaun Apple, Uber, Kanye West, Bill Gates, Joe Biden, Obama dan Musk.Suspek bersama individu lain dalam kumpulan penggodam didakwa merampas akaun dan meminta pengikut akaun itu menghantar bitcoin kepada mereka, selepas berjanji untuk menggandakan wang mereka.Pada 2019 kumpulan itu juga menggunakan teknik yang dikenali sebagai pertukaran kad sim untuk menembusi akaun media sosial dua pempengaruh terkenal yang tidak dinamakan di mahkamah.Bagaimanapun, laporan akhbar kemudian mendedahkan bintang TikTok yang dimaksudkan itu adalah Addison Rae dan pelakon, Bella Thorne.Suspek juga mengancam untuk mengeluarkan imej peribadi mereka dan beberapa maklumat lain.

Mereka juga didakwa menggunakan teknik yang sama untuk mencuri AS$794,000 (RM3.5 juta) mata wang maya daripada syarikat mata wang kripto New York.O'Connor, yang menggunakan nama talian PlugwalkJoe, mengaku bersalah atas pelbagai pertuduhan pencerobohan komputer, peras ugut, mengintai, penipuan wayar dan penggubahan wang haram.Pertuduhan yang paling serius membawa hukuman penjara sehingga 20 tahun.Pada Julai 2021, seorang remaja Florida, Graham Ivan Clark, yang didakwa dalang kumpulan penggodam, turut dijatuhi hukuman penjara tiga tahun di bawah perjanjian pengakuan.Clark, hanya berusia 17 tahun ketika dia didakwa dan dia dijatuhkan hukuman maksimum seperti yang dibenarkan di bawah Akta Pesalah Muda Florida. - AFP


Trump didapati bersalah lakukan pencabulan seksual

NEW YORK, 10 Mei - Juri di New York mendapati Donald Trump bersalah melakukan pencabulan seksual dan memfitnah seorang bekas wartawan majalah di Amerika Syarikat (AS).Bekas presiden AS itu diarahkan membayar ganti rugi AS$5 juta kepada wanita berkenaan, E Jean Carroll namun sembilan juri bagaimanapun menolak dakwaannya bahawa dia dirogol Trump.Ini sekali gus menyaksikan Trump pertama kali berdepan hukuman undang-undang berhubung rentetan dakwaan serangan seksual sejak beberapa dekad lalu dan bekas pemimpin itu pantas menolak keputusan itu sebagai 'memalukan'.Carroll, 79, menyaman Trump tahun lalu dengan mendakwa lelaki itu merogolnya di bilik persalinan butik mewah Bergdorf Goodman di Fifth Avenue, Manhattan, pada 1996.Bekas kolumnis untuk majalah Elle itu turut mendakwa bahawa Trump memfitnahnya apabila dia merujuknya sebagai 'satu penipuan yang lengkap' selepas dia mendedahkan dakwaan itu pada 2019.Trump, 76, pendahulu untuk pencalonan Parti Republikan dalam pilihan raya presiden tahun depan, menyifatkan kesnya sebagai tuduhan 'palsu' dan 'pembohongan'.Juri memutuskan bahawa Carroll membuktikan pencabulan seksual iaitu hubungan seksual tanpa persetujuan dengan kelebihan bukti dan menganugerahkannya AS$2 juta kepadanya.

Enam juri lelaki dan tiga juri wanita juga berkata, Trump harus membayar Carroll hampir AS$3 juta untuk fitnah.Berikutan keputusan itu, Carroll meninggalkan Mahkamah Persekutuan di Manhattan sambil tersenyum, tetapi tidak bercakap dengan wartawan."Kami sangat gembira," kata peguamnya, Roberta Kaplan.Trump menyelar keputusan itu di pentas media sosialnya, Truth Social."Saya langsung tidak tahu siapa wanita ini," tulisnya, dengan menggunakan huruf besar sepenuhnya.Carroll sebelum ini memberitahu perbicaraan kes sivil selama dua minggu itu bahawa serangan berkenaan menyebabkan dia berasa 'malu' dan tidak dapat menjalinkan hubungan dengan lelaki lain.Katanya, dia mengambil masa lebih 20 tahun untuk mendedahkan kepada umum kerana 'takut' dengan Trump.Dalam pada itu, pasukan kempen pemilihan Trump pada 2024, dalam satu kenyataan bersama berkata kes berkenaan adalah 'bermotifkan politik' bagi menghalang usaha Trump untuk kembali menjadi presiden dan akan memfailkan rayuan.Sebelum ini, lebih 10 wanita menuduh Trump terbabit dalam salah laku seksual menjelang kempen pemilihan presiden 2016 yang akhirnya menyaksikan Trump menang jawatan Presiden AS.Trump menafikan semua tuduhan terhadapnya dan tidak pernah didakwa atas sebarang kesalahan dan tiada tuduhan jenayah boleh dimulakan berasaskan kes sivil yang difailkan Carroll.-AFP


Wartawan AFP, Arman Soldin terbunuh di timur Ukraine akibat tembakan roket

(Wartawan AFP, Arman Soldin yang terbunuh dalam serangan roket Grad dekat Chasiv Yar, di timur Ukraine/ AFP)

CHASIV YAR (Ukraine), 10 Mei- Seorang penyelaras video AFP Ukraine, Arman Soldin, terbunuh semalam akibat tembakan roket berhampiran Chasiv Yar di timur Ukraine, dakwa wartawan AFP yang menyaksikan kejadian itu.Serangan berlaku kira-kira jam 4:30 petang (waktu tempatan) di pinggir bandar berhampiran Bakhmut, yang juga menjadi pusat pertempuran di timur Ukraine selama beberapa bulan.Pasukan AFP diserang oleh roket Grad sewaktu mereka bersama sekumpulan askar Ukraine.Soldin, 32, terbunuh apabila roket mendarat berhampiran tempat dia berbaring, namun anggota pasukan lain tidak mengalami kecederaan."Seluruh agensi berduka cita dengan kehilangan Arman. Kematiannya adalah peringatan yang mengerikan mengenai risiko dan bahaya dihadapi oleh wartawan yang setiap hari membuat liputan mengenai konflik di Ukraine," kata pengerusi AFP, Fabrice Fries.

(Arman merakam swafoto dengan seekor kucing di bahunya semasa tugasan di Ukraine/ AFP)

Dilahirkan di Sarajevo, Soldin ialah warga Perancis dan pada 2015, dia bekerja untuk AFP sebagai pelatih di biro Rom pada 2015 seterusnya berkhidmat di London.Mangsa adalah sebahagian daripada pasukan AFP pertama yang dihantar ke Ukraine selepas pencerobohan Rusia pada 24 Februari 2022 dan tiba pada hari berikutnya.Sejak September lalu, Soldin menetap di Ukraine sejak September, mengetuai liputan video pasukan dan mengembara secara kerap ke barisan hadapan di timur dan selatan.Menurut kumpulan penyokong media Reporters Without Borders (RSF) dan Jawatankuasa Melindungi Wartawan (CPJ), kematian Soldin menjadikan sekurang-kurangnya 11 wartawan atau kakitangan untuk pasukan media terbunuh ketika membuat liputan perang di Ukraine. - AFP


Golongan belia Sepanyol dapat diskaun harga tiket kereta api, bas

MADRID, 10 Mei- Kerajaan berhaluan kiri Sepanyol telah mengurangkan harga tiket kereta api dan bas untuk golongan belia termasuk pas Interrel merentasi Eropah bagi menggalakkan mereka melakukan perjalanan pada musim panas.Pengurangan harga tiket itu sah untuk tempoh tiga bulan bermula 15 Jun ini.Menurut kenyataan Kementerian Pengangkutan, langkah itu bertujuan untuk menggalakkan golongan belia membuat perjalanan pada musim panas serta membantu pemulihan sektor kebudayaan dan pelancongan.Tambahnya, tawaran ini sah kepada sesiapa sahaja yang berumur 18-30 tahun yang bermastautin di Sepanyol.Selain itu, diskaun sehingga 90% juga diberikan untuk bas kendalian kerajaan dan kereta api jarak dekat hingga sederhana.Pengurangan separuh harga tiket juga diberikan untuk perkhidmatan AVE dan Interrail berkelajuan tinggi yang membolehkan warga EU menggunakan kereta api merentasi 33 negara dengan diskaun 50% diberikan kepada tiket yang ditempah melalui pengendali kereta api negeri Renfe.

Menurut kenyataan itu, Sepanyol telah melancarkan pas kereta api percuma untuk kereta api serantau dan pinggir bandar pada bulan September. Menurut Renfe, 2.1 juta pas dikeluarkan pada suku pertama di bawah skim ini.Jerman pula melancarkan tiket baharu pada 1 Mei yang membenarkan perjalanan ke seluruh negara dengan bayaran 49 euro sebulan. -AFP


PBB bimbang krisis makanan semasa jejaskan Asia Barat

BEIRUT, Lubnan, 9 Mei- Program Makanan Sedunia (WFP) Pertubuhan Bangsa-Bangsa Bersatu (PBB) bimbang krisis makanan semasa di Asia Barat boleh menjejaskan kestabilan rantau ini, lapor agensi berita Jerman dpa.Lima negara di rantau ini mengalami kadar inflasi makanan melebihi 60 peratus, menurut Pengarah Wilayah WFP untuk Timur Tengah Corinne Fleischer."Apabila makanan tidak lagi mampu dibeli, kelaparan akan terjadi," katanya dalam satu kenyataan pada petang Isnin.Kebergantungan kepada import dan krisis iklim memburukkan lagi perkembangan ini.Makanan di rantau ini dibeli pada harga yang tinggi kerana rantau ini tidak menghasilkan bekalan yang mencukupi, kata WFP.

(WFP PBB bimbang krisis makanan semasa di Asia Barat boleh menjejaskan kestabilan rantau ini/AFP)

Sementara itu, kemarau, gelombang panas, kebakaran hutan dan banjir memusnahkan tanah pertanian untuk dijadikan makanan. Semua ini telah “mengheret berjuta-juta orang ke dalam jurang kelaparan," kata Fleischer.Lubnan paling terjejas akibat keadaan ini, dengan negara kecil Mediterranean itu berada di bahagian atas senarai sepuluh negara paling terjejas di dunia akibat inflasi makanan, menurut laporan Bank Dunia pada April.Di Syria separuh penduduk menderita akibat keadaan ini, menurut laporan WFP pada Isnin.-BERNAMA-dpa


Tiga pemimpin Jihad Islam terkorban dalam serangan zionis

GAZA CITY, 9 Mei- Beberapa pejuang Jihad Islam, wanita dan kanak-kanak antara 12 rakyat Palestin yang terkorban dalam keganasan terbaharu rejim zionis di Gaza.Serangan udara awal pagi tadi yang menyasarkan kubu HAMAS di Gaza dilancarkan kurang seminggu selepas Jihad Islam mengumumkan gencatan senjata di sekitar Gaza, yang dicapai dengan bantuan Mesir. Kementerian Kesihatan Gaza berkata empat kanak-kanak adalah antara yang terbunuh dan 20 orang cedera.Sebahagian daripada mereka dalam keadaan kritikal. Serangan itu turut menyebabkan bangunan terbakar dan yang lain runtuh.

(Pengebumian rakyat Palestin yang terkorban dalam serangan zionis di Gaza/REUTERS)

Jihad Islam mengesahkan tiga anggota kanannya terbunuh di Gaza.

Mereka dikenali sebagai Jihad Ghamman iaitu Setiausaha Majlis Tentera Briged Al-Quds, anggota Majlis Tentera Briged Al-Quds Khalil al-Bahtini, yang mentadbir sayap tentera wilayah utara Gaza dan ketua pasukan tentera, Tareq Ezzedine.Sementara itu, misi diplomatik Moscow ke Palestin berkata salah seorang yang maut adalah warganegara Rusia dan doktor, yang dibunuh bersama isteri dan seorang anaknya.Jihad Islam berikrar untuk bertindak balas terhadap serangan tersebut. Jurucakap Daoud Shehab memberi amaran bahawa "penentangan terhadap semua bandar dan penempatan di kediaman Zionis (Israel) akan berada di bawah serangannya".Bimbang dengan serangan balas Palestin, rejim zionis mengeluarkan arahan khas kepada pendatang Yahudi yang tinggal dalam lingkungan 40 kilometer dari Gaza.Mereka diminta berada berhampiran kubu perlindungan bom antara jam 2.30 pagi hari ini hingga 6.00 petang Khamis.-AFP


Lebih 600 orang terbunuh pada April, keganasan di Haiti

(Pesuruhjaya Tinggi Hak Asasi Manusia PBB, Volker Turk/REUTERS)

GENEVA, 9 Mei- Lebih 600 orang maut dalam keganasan berkumpulan pada April lalu di Haiti, susulan pihak berkuasa tidak mempunyai keupayaan untuk melindungi orang awam, menurut Pertubuhan Bangsa Bersatu (PBB).Pesuruhjaya Tinggi Hak Asasi Manusia PBB, Volker Turk berkata bahawa laporan yang diterima dari Haiti menunjukkan penderitaan dan membawa mesej bahawa orang Haiti memerlukan sokongan segera.Beliau mengulangi gesaannya agar masyarakat antarabangsa menghantar pasukan bersenjata khusus untuk membantu polis dan pihak berkuasa Haiti memulihkan keadaan.Negara Caribbean, yang termiskin di benua Amerika itu telah dilanda krisis politik dan ekonomi sejak pembunuhan Presiden Jovenel Moise pada Julai 2021.Kumpulan saingan kini menguasai sebahagian besar ibu kota, Port-au-Prince.Dalam laporan suku tahunannya, untuk Januari hingga Mac yang diterbitkan pada hari Selasa, PBB berkata keganasan "menjadi lebih ekstrem dan lebih kerap, merebak tanpa henti ketika kumpulan samseng berusaha untuk meluaskan kawalan mereka".“Pada bulan April sahaja, lebih 600 orang terbunuh dalam keganasan melampau yang melanda beberapa daerah di seluruh ibu negara,” katanya. Tambahnya kawasan yang sebelum ini dianggap selamat kini turut terjejas.

"Ini berikutan pembunuhan sekurang-kurangnya 846 orang dalam tiga bulan pertama tahun ini, selain 393 cedera dan 395 diculik dalam tempoh tersebut, iaitu menunjukkan peningkatan 28 peratus dalam keganasan pada suku sebelumnya."Laporan itu berkata kumpulan tersebut menggunakan penembak tepat untuk menembak "secara rambang" ke arah orang ramai di jalanan dan "menembak ke dalam rumah", dan orang ramai "dibakar hidup-hidup di dalam pengangkutan awam".Turk berkata negara Haiti "tidak mempunyai keupayaan untuk bertindak balas", jadi orang awam membentuk kumpulan untuk memerangi kumpulan itu.Situasi tersebut telah menyebabkan meningkatnya "pembunuhan beramai-ramai dan hukuman mati terhadap ahli kumpulan yang didakwa". Sekurang-kurangnya 164 pembunuhan sedemikian telah dilaporkan pada bulan April."Ini hanya akan menyemarakkan keganasan," kata Turk.“Kita mesti ingat bahawa kemiskinan tegar dan kekurangan perkhidmatan asas adalah punca keganasan semasa dan kuasa kumpulan samseng terhadap masyarakat."Kerajaan dengan sokongan daripada masyarakat antarabangsa, mesti melakukan yang terbaik untuk melaksanakan kewajipan menyediakan kemudahan air bersih, makanan, kesihatan dan tempat tinggal," katanya.-AFP.


Bekas PM Pakistan ditahan

ISLAMABAD, 9 Mei- Bekas Perdana Menteri Pakistan Imran Khan telah ditangkap oleh tentera, kata pembantunya pada hari Selasa.Media tempatan, Geo TV melaporkan Khan telah ditahan di mahkamah di Islamabad kerana kes rasuah.Seorang saksi memberitahu sejurus selepas Khan memasuki pintu masuk Mahkamah Tinggi Islamabad, kontinjen pasukan tentera dan pasukan bersenjata masuk selepasnya.Tambah saksi tersebut, pintu pagar telah disekat oleh kenderaan berperisai, manakala Khan telah dikawal ketat dan dibawa pergi.-REUUTERS

(Bekas Perdana Menteri Pakistan Imran Khan, semasa temu bual, di Lahore, Pakistan 17 Mac 2023/REUTERS)


15 orang maut, nahas bas di India

NEW DELHI, 9 Mei- Sekurang-kurangnya 15 orang terbunuh dan lebih 30 orang cedera apabila sebuah bas terjatuh dari sebuah jambatan di tengah India, selepas pemandu dipercayai tertidur ketika memandu.Kemalangan itu berlaku kira-kira 120 kilometer (75 batu) di selatan Indore, bandar terbesar di tengah negeri Madhya Pradesh.“Lima belas orang maut akibat dan kira-kira 37 orang cedera,” Majistret sub-bahagian Omnarayan Singh memberitahu AFP."Tiga kanak-kanak adalah antara yang maut", katanya.

(15 orang terbunuh, lebih 30 orang cedera apabila sebuah bas terjatuh dari sebuah jambatan di tengah India, Madhya Pradesh/AFP)

Sementara itu, akhbar Times of India melaporkan bas tersebut dalam perjalanan ke Indore apabila dan telah melanggar pagar jambatan dan merempuh dasar sungai yang kering."Pemandu bas telah tertidur sebelum kemalangan dan telah melarikan diri dari tempat kejadian, katanya.Menurut laporan Bank Dunia yang dikeluarkan pada 2021, negara India menyumbang 11 peratus daripada jumlah kematian jalan raya global walaupun hanya mempunyai satu peratus daripada kenderaan di dunia.Laporan yang sama menganggarkan 150,000 kematian akibat kemalangan kereta di India setiap tahun atau seorang setiap empat minit.-AFP


Singapura bentang RUU perangi jenayah dalam talian

SINGAPURA, 9 Mei- Rang undang-undang (RUU) yang membolehkan pihak berkuasa Singapura menyekat sesuatu aplikasi, dibentangkan di Parlimen, semalam.RUU Ancaman Jenayah Dalam Talian itu memberi kuasa kepada polis untuk memerangi jenayah penipuan dalam talian.Sekiranya diluluskan, RUU itu antara lain membolehkan syarikat penyedia perkhidmatan diarah menurunkan aplikasi berkenaan, selain menghentikan capaian kandungan tertentu.Kementerian Dalam Negeri dalam kenyataan menjelaskan, arahan tersebut boleh dilaksana apabila wujud keraguan munasabah mengenai suatu kegiatan dalam talian untuk tujuan jenayah.Rang undang-undang itu mungkin akan diluluskan oleh Parlimen Singapura, sama seperti kebanyakan undang-undang yang dicadangkan di negara itu.

Menurut kementerian tersebut, sebanyak 33,669 kes penipuan dan jenayah siber dilaporkan di Singapura tahun lalu, meningkat 25.2 peratus daripada 2021.Pihak berkuasa negara itu juga memaklumkan bahawa pada April tahun lalu, lebih 30 suspek kesalahan dadah telah ditangkap dalam operasi polis yang menyasarkan transaksi yang dijalankan menerusi aplikasi sembang sulit.Kementerian itu berkata rang undang-undang yang dicadangkan itu untuk menjadikan ruang siber dalam talian lebih selamat.Dua tahun lalu, Singapura juga meluluskan undang-undang yang bertujuan menghalang campur tangan asing dalam politik negara itu.Empat tahun lalu, negara itu meluluskan undang-undang membanteras "berita palsu", yang memberi kuasa kepada menteri untuk memerintahkan laman media sosial meletakkan amaran di sebelah siaran yang dianggap palsu oleh pihak berkuasa dan dalam kes yang serius, ia akan dikeluarkan daripada platform tersebut.-AFP


Kanada usir diplomat China atas dakwaan rancang ugutan

OTTAWA, 9 Mei- Kanada mengumumkan pengusiran seorang diplomat China berikutan dakwaan cuba menakut-nakutkan Ahli Parlimen Kanada dan keluarganya berhubung kritikan ahli Parlimen itu terhadap Beijing.Menteri Luar, Melanie Joly, berkata Kanada memutuskan untuk mengisytiharkan status 'persona non grata' terhadap Zhao Wei.Zhao Wei ialah seorang pegawai diplomatik di konsulat China di Toronto, dilaporkan terbabit dalam komplot itu."Jelas bahawa kami tidak akan bertolak ansur dengan sebarang bentuk campur tangan asing dalam hal ehwal dalaman kami."Diplomat di Kanada sudah diberi amaran bahawa jika mereka terbabit dalam jenis tingkah laku seperti ini, mereka akan dihantar pulang," katanya.

(Menteri Luar Kanada, Melanie Joly/ AFP)

Pemecatan itu menyusuli bantahan diketuai Ahli Parlimen, Michael Chong, berhubung laporan kritikal Globe and Mail minggu lalu, mendakwa Ottawa 'menutup mata' terhadap campur tangan Beijing dalam hal ehwal Kanada.Akhbar itu melaporkan, agensi perisikan China merancang untuk menyasarkan Chong dan saudara-maranya di Hong Kong dengan sekatan untuk mengundi pada Februari 2021, kerana mengemukakan usul mengecam tindakan Beijing di wilayah Xinjiang sebagai pembunuhan beramai-ramai."Ini hampir pasti bertujuan untuk menjadikan Ahli Parlimen terbabit sebagai contoh dan menghalang orang lain daripada berpendirian anti-China," menurut laporan itu, yang memetik dokumen Perkhidmatan Perisikan Keselamatan Kanada.Selepas duta China dipanggil minggu lalu berhubung dakwaan itu, Beijing kemudian menyelar tuduhan itu sebagai fitnah tidak berasas oleh Kanada.Kementerian Luar China juga menafikan sebarang salah laku, menegaskan skandal itu 'diperbesarkan beberapa ahli politik dan media Kanada'.Sementara itu Perdana Menteri Kanada, Justin Trudeau, berdepan peningkatan tekanan untuk mengambil tindakan dengan Beijing berikutan pendedahan bahawa ia berusaha untuk mempengaruhi pilihan raya Kanada pada 2019 dan 2021, yang turut dinafikan China.Tuduhan itu menjadi tumpuan pendengaran Jawatankuasa Parlimen dan siasatan lain yang berkaitan. - AFP


AI mungkin gantikan 80% pekerjaan dalam beberapa tahun- Pakar

RIO DE JANEIRO, 9 Mei- Kecerdasan buatan (AI) diunjurkan berupaya menggantikan 80 peratus pekerjaan manusia dalam tempoh beberapa tahun akan datang.Penyelidik, Ben Goertzel, 56, yang juga pakar AI terkemuka, berkata Kecerdasan Am Buatan (AGI) akan muncul beberapa tahun lagi dan menegaskan beliau menentang sebarang usaha untuk membendung penyelidikan AI.Katanya, beliau yakin AI dengan kepintaran manusia akan dapat dizahirkan dalam tempoh beberapa tahun akan datang, namun perlu penyelidikan yang lebih mendalam."Saya tidak fikir kita harus menghentikannya penyelidikan AI kerana sistem AI ini sangat menarik, tetapi tidak mampu menjadi seperti kecerdasan am peringkat manusia kerana mereka tidak boleh melakukan pemikiran rumit pelbagai peringkat, seperti anda perlu melakukan dalam sains."Mereka tidak boleh mencipta perkara baharu di luar skop data latihan mereka, tetapi AI juga boleh menyebarkan maklumat yang salah, menyebabkan orang ramai menggesa pembangunannya dihentikan."Dalam pada itu, mengapa pula kita tidak mengharamkan internet yang memberi banyak maklumat di hujung jari anda dan turut menyebarkan maklumat salah," katanya dalam persidangan teknologi tahunan terbesar di dunia, Web Summit di Rio de Janeiro.

(Penyelidik yang juga pakar AI terkemuka, Ben Goertzel / AFP)

Beliau yang juga ahli matematik, saintis kognitif dan pencipta robot terkenal , berkata sekiranya AI dilaksanakan, ia tidak dilihat sebagai satu ancaman kepada manusia, sebaliknya satu faedah."Anda juga mungkin boleh kehilangan 80 peratus pekerjaan, tanpa mempunyai AGI. Apa pun sistem ini tetap akan muncul dalam tempoh beberapa tahun akan datang mengikut congakan saya."Orang ramai boleh mencari perkara yang lebih baik untuk dilakukan dengan kehidupan mereka daripada bekerja untuk mencari nafkah."Masalah yang saya lihat adalah dalam tempoh interim, apabila AI berada dalam satu pekerjaan manusia, saya tidak tahu bagaimana (untuk) menyelesaikan semua isu sosial," katanya.Menjelaskan kelebihan robot pula, beliau berkata banyak kelebihan boleh dilakukan dengan AI seperti Grace, ( jururawat robot) yang dipamerkan di Web Summit Rio."Di Amerika Syarikat (AS), ramai orang tua duduk keseorangan di rumah orang tua dalam keadaan kesihatan mental dan fizikalnya masih baik, tetapi dari segi sokongan emosi serta sosial, mungkin tidak berapa baik."Jadi, jika anda menyuntik robot humanoid ke dalamnya, yang akan menjawab soalan, mendengar cerita, membantu anda membuat panggilan dengan anak-anak atau memesan sesuatu dalam talian, maka ia juga boleh meningkatkan kehidupan orang ramai."Dalam kes ini, anda tidak menghapuskan pekerjaan manusia kerana pada asasnya, tidak cukup orang yang ingin melakukan kerja kejururawatan dan pembantu jururawat."Saya fikir pendidikan juga akan menjadi pasaran yang menakjubkan untuk robot humanoid, serta bantuan domestik," katanya yang juga pengasas dan ketua eksekutif SingularityNET, sebuah kumpulan penyelidikan untuk mencipta AGI.Jelasnya, apa yang diperlukan ialah masyarakat membangunkan AI ini untuk melakukan perkara yang baik dan tadbir urus AI harus mengambil bahagian dalam kalangan penduduk."Semua perkara ini secara teknikal mungkin, masalahnya ialah syarikat yang membiayai kebanyakan penyelidikan AI tidak mengambil berat mengenai melakukan perkara yang baik."Mereka hanya mengambil berat mengenai memaksimumkan nilai pemegang saham, sekali gus mengabaikan aspek kemanusiaan," katanya. - AFP


Jepun, Korea Selatan hubungkan sistem radar, kesan peluru berpandu Korea Utara

TOKYO, 9 Mei – Pihak berkuasa pertahanan Jepun dan Korea Selatan bersedia untuk bersetuju awal bulan depan untuk menghubungkan radar mereka.Ia melalui sistem AS untuk berkongsi maklumat masa sebenar mengenai peluru berpandu balistik Korea Utara, kata individu yang mengetahui perkara itu pada Selasa.Menteri-menteri pertahanan dari Jepun, Korea Selatan dan Amerika Syarikat merancang untuk mencapai persetujuan di luar sidang kemuncak pertahanan Asia yang akan diadakan di Singapura awal bulan depan, kata individu itu, yang enggan dikenali kerana perbincangan itu tidak terbuka.Jurucakap tertinggi kerajaan Jepun, Hirokazu Matsuno, berkata belum ada keputusan dibuat lagi mengenai perjanjian yang dirancang, tanpa mengulas lanjut.Jurucakap kementerian pertahanan Korea Selatan memberitahu taklimat bahawa ketiga-tiga negara telah berbincang untuk merangka langkah konkrit untuk meningkatkan perkongsian maklumat tetapi tiada apa yang dimuktamadkan.Susulan Korea Utara melancarkan peluru berpandu balistik pada kadar yang tidak pernah berlaku sebelum ini pada tahun lalu, ketiga-tiga negara pada November bersetuju untuk mempercepatkan perkongsian maklumat. Jepun dan Korea Selatan dikaitkan secara bebas dengan sistem radar Amerika Syarikat tetapi tidak dengan satu sama lain.

(Presiden Korea Selatan, Yoon Suk Yeol (kiri) bersama Perdana Menteri Jepun, Fumio Kishida / AFP)

Hubungan antara sekutu Asia Amerika Syarikat semakin hangat sejak beberapa bulan kebelakangan ini dalam menghadapi ancaman Korea Utara. Menyambung semula "diplomasi ulang-alik" mereka, Perdana Menteri Jepun, Fumio Kishida bertemu dengan Presiden Korea Selatan, Yoon Suk Yeol di Seoul pada Ahad, di mana mereka mengesahkan jalinan kerjasama pertahanan.Menteri-menteri pertahanan dari Jepun dan Korea Selatan secara berasingan mengatur pertemuan di luar Dialog Shangri-La IISS yang akan diadakan di Singapura dari 2-4 Jun depan.Ia merupakan pertemuan pertama seumpama itu sejak November 2019. - REUTERS


Serangan udara kembali menggegar Sudan

KHARTOUM, 9 Mei- Serangan udara sekali lagi menggegarkan ibu negara Sudan semalam apabila rundingan gencatan senjata terbaru di Jeddah tidak membuahkan hasil.Sudan terjerumus dalam kancah peperangan pada 15 April lalu membabitkan ketua tentera Sudan, Abdel Fattah al-Burhan dan timbalannya, yang juga ketua separa tentera Pasukan Tindakan Pantas (RSF), Mohamed Hamdan Daglo, kini seteru utamanya.Negara Arab di rantau itu juga berbelah bahagi dengan Mesir menyokong Burhan dan Emiriah Arab Bersatu (UAE) membelakangi RSF.Sementara itu, ketiadaan Kaherah dan Abu Dhabi pada rundingan damai di Jeddah memalapkan lagi sebarang harapan keamanan dapat dicapai dalam masa terdekat.Seorang diplomat Arab Saudi yang enggan dikenali berkata, ini berikutan kedua-dua pihak menganggap diri mereka 'mampu memenangi pertempuran'."Isu gencatan senjata kekal tidak di bawa ke meja rundingan. Setiap pihak percaya ia mampu memenangi pertempuran," tambah diplomat itu.Susulan kegagalan rundingan dan pertempuran baharu itu, penduduk di Khartoum semakin ketakutan, sekali gus mencetuskan pemindahan besar-besaran warga asing dan Sudan, menggunakan laluan darat, udara dan laut.Menurut Projek Data Lokasi Konflik Bersenjata dan Peristiwa, pertempuran di ibu negara dan di bahagian lain Sudan sudah mengorbankan lebih 750 orang dan mencederakan lebih 5,000 lagi.Sementara itu, jurucakap Pertubuhan Bangsa-Bangsa Bersatu (PBB), berkata di wilayah barat Sudan, hampir 200 orang terbunuh di negeri Darfur Barat sejak dua minggu lalu."Ini memberi amaran krisis kemanusiaan yang semakin meluas, walaupun kemudahan PBB dan kumpulan bantuan lain menghadapi 'rompakan berskala besar', termasuk di Program Makanan Sedunia (WFP) di Khartoum pada hujung minggu lalu."Pertempuran menyebabkan 335,000 orang kehilangan tempat tinggal dan mewujudkan lebih 120,000 pelarian melarikan diri ke utara ke Mesir, ke barat ke Chad, dan ke Sudan Selatan serta tempat lain," menurut PBB.

(Beratus-ratus ribu orang telah kehilangan tempat tinggal atau melarikan diri ke negara jiran Sudan/ AFP)

Sementara itu, Kementerian Luar Mesir memberi amaran mengenai 'tragedi kemanusiaan yang hebat' akibat konflik itu yang 'secara langsung turut menjejaskan negara jiran Sudan'.Susulan itu, Arab Saudi mendesak jadual untuk rundingan lanjut dilakukan bagi mencapai usaha menghentikan permusuhan dua pasukan itu serta memudahkan penyampaian bantuan dan memulihkan perkhidmatan asas.Dalam pada itu, Kesatuan Afrika yang menggantung keahlian Sudan berikutan rampasan kuasa pada 2021 dan blok serantau Afrika Timur IGAD turut mendesak perbincangan yang diketengahkan oleh Presiden Sudan Selatan, Salva Kiir.Dafaallah al-Haj, yang mewakili Burhan, yang bertemu dengan Kiir di ibu negara Sudan Selatan, Juba semalam, memberitahu pemberita bahawa sebarang inisiatif Arab Saudi dan UAE mesti membabitkan IGAD.Walaupun tentera Sudan dan RSF bergabung bagi rampasan kuasa Oktober 2021, perebutan kuasa antara Burhan dan Daglo berlaku susulan menggabungkan RSF ke dalam angkatan tentera Sudan. - AFP


Polis dikecam kerana membenarkan perhimpunan neo-Nazi di Paris

(Ahli kumpulan sayap kanan 'Comite du 9 Mai'  berkumpul untuk memperingati ulang tahun ke-29 kematian Sebastien Deyzieu semasa perhimpunan di Paris, 6 Mei 2023/ AFP)

PARIS, 9 Mei- Pasukan polis dan menteri dalam negeri Perancis berdepan persoalan dan kritikan berhubung mengapa perarakan kira-kira 600 neo-Nazi melalui jalan-jalan di ibu negara itu dibenarkan pada hujung minggu.Perhimpunan tahunan pada Sabtu oleh pelampau sayap kanan berpakaian hitam diadakan ketika pihak berkuasa mengekang penunjuk perasaan dengan sekatan baharu dilaksanakan semalam untuk mengelakkan Presiden Emmanuel Macron daripada tenggelam oleh bunyi bising semasa memberi ucapan.Perarakan itu menyaksikan beberapa ratus orang dari kumpulan sayap kanan berarak dengan bendera dan melaungkan slogan untuk memperingati kematian seorang aktivis sayap kanan, Sebastien Deyzieu, pada 1994.Protes itu dibenarkan oleh pihak berkuasa bandar, dan polis dilihat melakukan kawalan.Perancis menandakan 8 Mei sebagai cuti umum untuk memperingati kemenangan tentera Berikat ke atas Nazi Jerman pada 1945 dan nyawa yang terkorban dalam memerangi fasisme.

Senator Parti Sosialis David Assouline menggesa Menteri Dalam Negeri Gerald Darmanin untuk "menjelaskan diri anda" berhubung perarakan itu.“Adalah tidak boleh diterima untuk membenarkan 500 neo-Nazi dan fasis berarak di tengah-tengah Paris. Organisasi mereka, paparan ideologi mereka, slogan, lencana adalah satu penghinaan kepada orang mati sebagai hasutan kepada kebencian kaum,” tulisnya di Twitter.Badan amal sayap kiri, Attac juga menulis bahawa sayap kanan "menunjukkan kebencian mereka dengan sewenang-wenangnya di tengah-tengah Paris sementara negara sedang berusaha untuk mengharamkan kebencian".Polis bertindak balas semalam dengan menjelaskan bahawa ia tidak mempunyai kuasa undang-undang untuk menghalang demonstrasi melainkan terdapat "risiko yang terbukti terhadap ketenteraman awam"."Memandangkan demonstrasi ini tidak menyebabkan sebarang masalah atau isu ketenteraman awam pada tahun-tahun sebelumnya, tiada langkah untuk mengharamkannya," katanya dalam satu kenyataan.Ia merujuk kepada percubaan sebelumnya pada Januari untuk menghentikan perhimpunan obor api oleh kumpulan sayap kanan "Paris Pride", yang telah dibatalkan oleh hakim selepas rayuan oleh penganjur.


Kadar sewa meningkat mendadak di Singapura

SINGAPURA, 9 Mei- Kenaikan kadar sewa rumah yang meningkat secara mendadak sejak tahun lalu memaksa syarikat di Singapura membayar sebahagian kos perumahan pekerja atau memindahkan kakitangannya ke bandar di negara jiran yang lebih murah.Malah, dengan kadar sewa rumah persendirian yang semakin melonjak naik, ia mendorong sebahagian besar pekerja ekspatriat khususnya untuk memilih meninggalkan bandar itu dan menetap di bandar Asia lain kerana faktor kos.Ketua Eksekutif di firma Achieve Group, Joshua Yim, berkata syarikat semakin cenderung menawarkan pilihan kerja jarak jauh untuk pekerja kolar putih dan ada yang memindahkan kakitangan mereka ke bandar lebih murah seperti Kuala Lumpur dan Bangkok.Malah, eksekutif yang menguruskan pasukan 100 jurutera untuk firma teknologi di Singapura itu berkata, beliau sedang mempertimbangkan untuk memulakan pejabat satelit di Pulau Pinang, Malaysia supaya mereka dapat mengekalkan bakat sedia ada.

K(Ketua Eksekutif Achieve Group, Joshua Yim)

Sementara itu, warga Britain, Natalie, yang sudah menetap di Singapura selama 15 tahun turut menghadapi kenaikan SGD$3,200 (RM10,700) dalam kadar sewa bulanan."Ini benar-benar satu lonjakan terbesar dalam sewa yang saya lihat setakat ini dan merasakan perlu meninggalkan Singapura jika keadaan menjadi lebih teruk," katanya.Menurut data kerajaan, warga asing bukan pemastautin tetap menyumbang 28 peratus daripada 5.6 juta penduduk Singapura, yang mana kebanyakannya cenderung untuk menyewa rumah, sekali gus terpalit dengan isu kadar sewa itu sejak 2022.Perunding hartanah, Knight Frank, melaporkan sewa untuk hartanah persendirian di Singapura meningkat kira-kira 30 peratus sejak tahun lalu, dengan keuntungan sewa kediaman mewah mengatasi di London dan New York pada suku keempat.Sewa hartanah persendirian meningkat 7.2 peratus pada suku pertama tahun ini, selepas melonjak 7.4 peratus pada suku terakhir 2022.Dalam laporan tinjauan yang diterbitkan pada Mac, Dewan Perniagaan Eropah di Singapura berkata, kira-kira 40 peratus daripada 268 firma, memberi pekerja bantuan elaun tambahan lebih SGD$1,500 (RM5,022) sebulan kerana kenaikan sewa.Jika keadaan bertambah buruk, 70 peratus daripada firma bersedia untuk memindahkan kakitangan asing ke luar negara.Kenaikan cukai mengejut yang diumumkan bulan lalu ke atas pembelian hartanah warga asing boleh mengekalkan kadar sewa yang tinggi kerana bakal pembeli akan terdorong untuk menyewa.Bagaimanapun, kerajaan Singapura berpendapat kenaikan ketara kadar sewa itu bersifat sementara bagi mengimbangi beberapa kesan sederhana daripada langkah kerajaan untuk membina lebih banyak rumah, menurut penganalisis. - REUTERS


Serangan terhadap pegawai ASEAN dalam misi bantuan di Myanmar dikutuk

ANKARA, 9 Mei - Pemimpin serantau mengutuk serangan ke atas pegawai ASEAN yang dalam misi menyampaikan bantuan kemanusiaan kepada pelarian di Myanmar, lapor Agensi Anadolu (AA).Walaupun masih tidak jelas bila dan siapa yang menyerang pegawai-pegawai terbabit, perdana menteri bayangan Kerajaan Perpaduan Nasional Myanmar Mahn Win Khaing Than menyalahkan junta tentera yang berkuasa di negara itu atas serangan yang berlaku di negeri Shan.“Serangan ke atas konvoi di Negeri Shan yang menurut tentera Myanmar kononnya dilakukan oleh PDF (Pasukan Pertahanan Rakyat anti-junta) tidak masuk akal,” katanya dalam ciapan pada Isnin.Beliau berkata Negeri Shan wilayah terbesar daripada 14 bahagian pentadbiran Myanmar, dikawal ketat oleh tentera dan pasukan ERO (Pertubuhan Revolusi Etnik)."Para diplomat melawat untuk bertemu pelarian perang. Hanya mereka yang takut kebenaran didedahkan perlu dipersalahkan," kata Than.Presiden Indonesia Joko Widodo juga mengecam serangan ke atas pegawai ASEAN dan menggesa agar keganasan dihentikan di negara yang dilanda perbalahan itu.Pemimpin Indonesia itu yang lebih dikenali sebagai Jokowi, tidak memberikan butiran mengenai kejadian itu namun berkata pegawai berkenaan diserang ketika menyampaikan bantuan kemanusiaan, lapor akhbar harian Inggeris Malay Times.Serangan itu, katanya tidak akan menghalang usaha Jakarta dan ASEAN untuk mendesak keamanan di Myanmar.“Hentikan kekerasan, hentikan keganasan kerana rakyat yang akan menjadi mangsa. Keadaan ini tidak akan memenangkan mana-mana pihak,” katanya dipetik sebagai berkata.Jakarta menggalakkan semua pihak berkepentingan supaya mengadakan dialog dan mencari penyelesaian, katanya.Belum ada kenyataan daripada junta Myanmar sehingga laporan ini diterbitkan.

(Presiden Indonesia, Joko Widodo / REUTERS)

ASEAN mengeluarkan pelan Konsensus Lima Perkara yang juga dikenali sebagai 5PC semasa Brunei menerajui perkumpulan serantau itu tidak lama selepas rampasan kuasa pada Februari 2021 oleh tentera Myanmar.Pengambilalihan tentera mencetuskan protes besar-besaran di Myanmar, dengan tentera junta membunuh lebih 1,500 orang dalam tindakan keras terhadap perbezaan pendapat, menurut kumpulan pemantau tempatan Persatuan Bantuan Tahanan Politik.Walaupun protes berkurangan sejak kebelakangan ini, 5PC ASEAN menggesa semua pihak di Myanmar yang majoritinya beragama Buddha supaya menghentikan keganasan di negara itu.Menerusi 5PC, ASEAN turut menyediakan bantuan kemanusiaan kepada Myanmar melalui Pusat Penyelarasan Bantuan Kemanusiaan bagi Pengurusan Bencana manakala utusan khas ditugaskan ke Myanmar untuk bertemu semua pihak yang terlibat.ASEAN telah mengadakan beberapa sidang kemuncak dan mesyuarat sejak rampasan kuasa terbaharu tentera di Myanmar tanpa menjemput wakil junta.- BERNAMA


Mark Zuckerberg menang bertanding Jiu-Jitsu

SAN FRANCISCO, 9 Mei-Pengasas Facebook Mark Zuckerberg memenangi pingat emas dan perak pada satu pertandingan bela diri pada Sabtu lalu.Perkara itu dikongsi olehnya di media sosial.Pertandingan bela diri itu diadakan di Sekolah Tinggi di California berdekatan ibu pejabat Meta, syarikat kepunyaan Zuckerberg di Silicon Valley."Bertanding pada pertandingan Jiu-Jitsu pertama dan memenangi pingat untuk pasukan Gerila Jiu-Jitsu", katanya menerusi Facebook dan Instagram.Jutawan berusia 38 tahun itu memberitahu dalam sesi wawancara tahun lepas , dia telah mula mempelajari seni bela diri ketika pandemik COVID-19.Zuckerberg memberitahu podcaster Joe Rogan, ketahanan semulajadi dari sukan tersebut membantunya melancarkan tahap tenaga dan membantunya mengatasi cabaran ketika bekerja.Zuckerberg dilaporkan berlatih dengan jurulatih Dave Camarillo, yang mengajar UFC iaitu gabungan beberapa seni bela diri.Tidak seperti MMA, seni bela diri Brazil Jiu Jitsu memfokuskan perlawanan melalui teknik kuncian dan mengawal gerakan lawan berbanding tendangan atau menyerang lawan.Seorang lagi jurulatih yang hanya dikenali sebagai Khai "The Shadow" Wu mengucapkan tahniah kepada Taikun tersebut di atas kejayaannya itu."Menyaksikan Zuckerberg bertanding adalah sesuatu yang epik. Ini merupakan suatu penghormatan kerana dapat melatih dan tunjuk ajar", kata Wu menerusi Instgram.Menerusi video yang dimuat naik di sosial media, Zuckerberg dilihat memarahi pengadil pada pertandingan tersebut selepas tewas kepada lawannya.Namun, di akhir video, Zuckerberg dilihat memeluk lawannya-AFP

Aksi Mark Zuckerberg pada pertandingan bela diri di California/FOTOfacebook.com/zuck)


Kes tembakan rambang: Ribuan sertai bantahan menentang keganasan di Serbia

(Antara ribuan penunjuk perasaan yang berkumpul di Belgrade, Serbia bagi membantah peningkatan kadar jenayah berkaitan senjata api/ AFP)

BELGRADE, 9 Mei- Ribuan penunjuk perasaan berarak menentang keganasan di Belgrade, Serbia semalam susulan dua kes tembakan rambang termasuk di sebuah sekolah rendah mengakibatkan 17 individu terkorban pada minggu lalu.Antara tuntutan penunjuk perasaan termasuk peletakan jawatan menteri dalam kerajaan kerana gagal melindungi rakyat daripada keganasan.Selain itu, mereka menuntut reformasi media negara itu yang sering memaparkan watak jenayah sebagai kebiasaan, yang mampu mempengaruhi masyarakat Serbia ke dalam kancah jenayah.Rabu lalu, berlaku tembakan rambang di sebuah sekolah di Belgrade, di mana seorang kanak-kanak berusia 13 tahun mengambil senjata ayahnya dan melepaskan tembakan secara rambang di sekolah.Suspek menembak rakan sekelasnya dan membunuh lapan orang pelajar dan seorang pengawal keselamatan.Sehari kemudian, seorang lelaki berusia 20 tahun menggunakan senjata automatik dalam serangan penembakan di dua kampung di Serbia tengah, mengorbankan lapan individu.Tunjuk perasaan kali ini disertai pelbagai parti politik dengan ideologi berbeza, yang sependapat membantah peningkatan keganasan di negara Balkan itu, yang menyaksikan 17 pembunuhan dalam tempoh kurang 48 jam.

(Penunjuk perasaan berarak di belakang sepanduk bertulis "Serbia menentang keganasan" di Belgrade/ AFP)

Mereka menuntut peletakan jawatan beberapa pegawai kanan kerajaan termasuk Menteri Dalam Negeri dan ketua agensi perisikan Serbia serta bertanggungjawab sepenuhnya terhadap dua tragedi tembakan yang berlaku.Ahad lalu, Menteri Pendidikan Serbia meletakkan jawatan dan merujuk kepada kes tembakan di sekolah sebagai alasan beliau berbuat demikian.Parti pembangkang turut menuntut kerajaan menamatkan rancangan televisyen yang menggalakkan keganasan dan media pro kerajaan menghentikan siaran berita yang menghasut kebencian terhadap pembangkang dan penentang politik.Bagaimanapun, Presiden Serbia, Aleksandar Vucic, menyifatkan tunjuk perasaan itu sebagai 'sandiwara politik' dan menegaskan bantahan seumpamanya hanya memudaratkan negara.Selepas kes tembakan minggu lalu itu, Vucic berikrar akan mengurangkan 'senjata di Serbia' menerusi pelan untuk merampas semua senjata api yang dimiliki secara haram di negara itu.Kadar pemilikan senjata di Serbia adalah antara yang tertinggi di Eropah, di mana kira-kira 39 daripada 100 orang memiliki senjata api, menurut tinjauan kumpulan Pemantau Senjata Kecil. - AFP


22 maut, bot pelancong terbalik di India

MALAPPURAM, 9 Mei- Sekurang-kurangnya 22 orang maut apabila sebuah bot pelancong dua tingkat terbalik di Kerala di selatan India.Insiden itu berlaku pada Ahad di Tanur, sebuah bandar pantai di daerah Malappuram di Kerala. Operasi menyelamat sedang dijalankan.Berpuluh-puluh orang mencari mangsa yang terselamat di dalam dan sekitar kapal itu pada waktu malam, yang sebahagiannya tenggelam.Ada yang menggunakan tali untuk menstabilkan kapal manakala yang lain berada di dalam air, melihat ke dalam tingkap bot."Kami telah menemui 22 mayat, termasuk 15 wanita dan tujuh lelaki. Enam orang dikejarkan ke hospital. Operasi menyelamat sedang dijalankan," kata seorang pegawai polis dari balai polis Tanur kepada AFP.Terdapat kira-kira 30 orang di atas kapal itu, tambah pegawai itu.Penerbitan tempatan Onmanorama melaporkan bahawa 11 orang, daripada sebuah keluarga, termasuk tiga kanak-kanak, telah meninggal dunia dalam tragedi itu.Menteri Sukan dan Perikanan negeri V. Abdurahiman, yang membantu menyelaraskan usaha menyelamat, berkata kebanyakan mangsa adalah kanak-kanak yang sedang bercuti sekolah.Abdurahiman berkata empat orang dibawa ke hospital dalam keadaan kritikal, menurut agensi berita Press Trust of India.Mangsa yang terselamat memberitahu media tempatan bahawa ramai penumpang tidak memakai jaket keselamatan."Sedih dengan kehilangan nyawa akibat kemalangan bot di Malappuram, Kerala. Takziah kepada keluarga yang ditinggalkan," kata Perdana Menteri Narendra Modi di Twitter, sambil menambah bahawa waris setiap mangsa berhak mendapat pampasan.Punca kejadian bagaimanapun tidak dapat dipastikan. -AFP


China mahu jernihkan hubungan dengan AS

BEIJING, 9 Mei- Menteri Luar China, Qin Gang mengadakan perbincangan dengan duta AS pada Isnin, kata Beijing, di mana beliau berkata ‘keutamaan utama’ adalah untuk menstabilkan hubungan antara kuasa saingan.Perbincangan Qin dengan Nicholas Burns di Beijing adalah salah satu pertemuan peringkat tertinggi antara kedua-dua negara sejak Washington menembak jatuh belon pengintip China yang terbang di langit Amerika Syarikat pada awal Februari.Insiden itu menyebabkan Setiausaha Negara AS Antony Blinken secara tiba-tiba membatalkan lawatannya ke China.Menurut media China, Qin memberitahu Burns: "Keutamaan utama adalah untuk menstabilkan hubungan China-AS, mengelakkan situasi memburuk dan mencegah pergeseran daripada berlaku antara China dan Amerika Syarikat."Ini sepatutnya menjadi konsensus asas antara kedua-dua negara dan merupakan garis akhir yang mesti ditegakkan apabila berurusan dengan hubungan antara negara, terutamanya hubungan antara dua negara utama."Qin memberitahu Burns bahawa hubungan antara kedua-dua negara adalah sangat penting, tetapi ‘kata-kata dan perbuatan yang salah oleh pihak AS’ telah menjejaskan kemajuan hubungan mereka sejak Presiden China Xi Jinping bertemu rakan sejawatan AS Joe Biden di Bali November lalu.Qin ke Eropah pada Isnin, di mana beliau dijadualkan bertemu dengan Menteri Luar Jerman Annalena Baerbock dan rakan sejawatannya dari Perancis Catherine Colonna, sebelum ke Norway. -AFP


Pemuda Jerman dipenjara, rancang serangan perkauman

BERLIN, 9 Mei- Seorang lelaki Jerman berusia 21 tahun didapati bersalah pada Isnin kerana cuba membentuk kumpulan pengganas neo-Nazi yang diilhamkan daripada  Atomwaffen Division yang berpangkalan di AS dan merancang serangan dengan senjata api dan bahan letupan.Pemuda itu, yang dinamakan sebagai Marvin E., dijatuhi hukuman penjara tiga tahun sepuluh bulan, kata mahkamah wilayah yang lebih tinggi di Frankfurt dalam satu kenyataan.Marvin E. telah mengambil langkah untuk menubuhkan cawangan Atomwaffen Division, yang terkenal dengan ideologi perkauman  di Hesse, Jerman, kata mahkamah."Dia telah menerima sepenuhnya ideologi mereka dan telah memutuskan untuk menubuhkan kumpulan bebas dengan nama 'Atomwaffen Division Hesse', berdasarkan model ideologi mereka," katanya.Tujuan kumpulan itu adalah untuk melakukan serangan ke atas ahli politik, Yahudi dan pendatang, menurut mahkamah.Marvin E. telah mengambil langkah untuk memperoleh senjata api, menyimpan lima alat letupan yang mengandungi bola keluli, dan telah memesan bahan di internet untuk membina alat letupan.Dia juga telah meneliti sasaran yang berpotensi menjelang penahanannya pada September 2021.Ditubuhkan pada 2015, Atomwaffen Division ialah kumpulan pelampau yang trdapat di beberapa negeri AS.Ahli-ahlinya telah dituduh merancang serangan terhadap orang Yahudi, Islam dan musuh lain dengan tujuan menggugat kestabilan negara demokrasi Barat.Di Amerika Syarikat, beberapa ahli kumpulan itu telah dipenjarakan kerana mengancam wartawan dan aktivis yang berkempen menentang anti-Semitisme dan perkauman.Di Jerman, penyiasat melancarkan serbuan tahun lalu terhadap beberapa suspek yang dituduh mempunyai hubungan dengan kumpulan itu.Mereka berkata percubaan telah dibuat untuk merekrut lelaki muda Jerman di universiti di Berlin dan Frankfurt dengan kempen risalah dan propaganda internet.- AFP


(Logo Nasa dipamerkan di Pusat Angkasa Kennedy di Florida 17 Mac 2022/AFP)

WASHINGTON, 8 Mei- NASA melancarkan dua satelit kecil yang direka untuk mengesan siklon tropika setiap jam.Berpangkalan di New Zealand, projek itu bertujuan meningkatkan keupayaan sistem ramalan cuaca mengesan ribut yang kuat.Penjejak ribut baharu tersebut dihantar ke orbit menggunakan roket yang dibina oleh syarikat Amerika Syarikat, Rocket Lab.Ia mempunyai keupayaan terbang melintasi taufan setiap jam, berbanding setiap enam jam dengan satelit semasa.Saintis NASA, Will McCarty berkata penyelidik akan dapat melihat perkembangan dan pergerakan ribut setiap jam."Kami masih memerlukan satelit yang besar," tambahnya. "Apa yang kami dapat daripada ini ialah keupayaan untuk menambah lebih banyak maklumat kepada satelit perdana yang sudah kami miliki," katanya dalam sidang media di sini.Kapal kedua binaan Rocket Lab akan dilancarkan dalam masa kira-kira dua minggu, membawa dua lagi satelit untuk melengkapkan buruj kecil empat satelit pengesan ribut.Maklumat yang dikumpul mengenai hujan, suhu dan kelembapan boleh membantu saintis menentukan lokasi taufan akan mendarat dan kekuatannya. -AFP

(NASA lancar dua satelit kecil pengesan taufan/AFP)


Niaga hadapan emas ditutup rendah

KUALA LUMPUR, 8 Mei- Niaga hadapan emas di Bursa Malaysia Derivatives kekal ditutup rendah hari ini dengan 39 lot diniagakan.Kontrak bulan semerta Mei 2023 merosot kepada US$2,028.90 setiap troy auns daripada US$2,046.50 pada Jumaat minggu lepas.Kontrak bagi Jun 2023, Julai 2023, Ogos 2023, Oktober 2023 dan Disember 2023 semuanya ditutup pada US$2,037.20 setiap troy auns.Harga emas fizikal berada pada US$2,000.95 setiap troy auns seperti yang diterbitkan oleh London Bullion Market Association pada 5 Mei 2023. -BERNAMA


"Tokan" dadah maut dalam serangan udara di Syria

BEIRUT, 8 Mei- Serangan udara dipercayai dilancarkan oleh tentera Jordan meragut nyawa penyeludup dadah utama di Syria dan keluarganya, lapor Pemerhati Hak Asasi Manusia Syria yang berpangkalan di United Kingdom.Badan pemantau itu menerusi kenyataannya memaklulmkan, pengedar dadah Marai al-Ramthan, isteri dan enam anaknya terbunuh dalam serangan tentera udara Jordan di kawasan luar bandar timur wilayah Sweida, berhampiran sempadan Syria-Jordan."Al-Ramthan dianggap sebagai pengedar dadah paling terkenal di rantau ini dan penyeludup dadah nombor satu ke Jordan dari kawasan itu," menurut kenyataan itu.Pihak berkuasa Jordan bagaimanapun belum mengeluarkan sebarang kenyataan.Serangan berlaku selepas pertemuan beberapa menteri luar Arab di Amman pada 1 Mei.Dalam pertemuan itu Damsyik telah bersetuju untuk meningkatkan kerjasama dengan negara jiran yang terjejas akibat pengedaran dadah dan penyeludupan merentasi sempadan Syria.Damsyik juga bersetuju bekerjasama dengan Jordan dan Iraq untuk mengenal pasti sumber pengeluaran dadah dan penyeludupan di sempadannya dengan kedua-dua negara.Ahad lalu, Liga Arab mengalu-alukan penyertaan semula Syria ke dalam blok itu selepas penggantungan selama lebih sedekad. -AFP

(Tentera berkawal di sepanjang sempadan dengan Syria untuk menghalang pemerdagangan, 17 Feb 2022/File AFP)


Banjir di China, 43 daerah terjejas

CHINA, 8 Mei- Hujan lebat dan banjir di wilayah Jiangxi, di sini mendatangkan kerisauan kepada hampir 500,000 penduduk.Menurut Jabatan Pengurusan Kecemasan Wilayah Jiangxi, hujan lebat bermula Jumaat itu menjejaskan 43 daerah di wilayah berkenaan."Lebih 67,000 hektar tanah pertanian telah terjejas disebabkan perubahan cuaca itu."Petani telah rugi sebanyak 520 juta yuan."Seramai 14,000 orang dipindahkan serta-merta kerana air naik dengan pantas," katanya kepada pemberita di sini.Pihak berkuasa akan melakukan pemantauan rapi mengenai situasi tersebut dari masa ke masa untuk mengelak sebarang perkara di luar jangkaan.- REUTERS


Konvoi bantuan kemanusiaan ASEAN di Myanmar diserang

(Konvoi itu membawa diplomat dari kedutaan Indonesia dan Singapura dan pegawai yang menyelaras bantuan kemanusiaan ASEAN/AFP)

YANGON, 8 Mei- Konvoi yang membawa diplomat dari negara-negara ASEAN diserang kumpulan bersenjata di Myanmar, kata seorang pegawai tentera dan seorang diplomat pada Isnin."Sebuah konvoi beberapa kenderaan dalam perjalanan di perbandaran Taunggyi di negeri Shan timur Myanmar telah diserang oleh kumpulan bersenjata yang tidak dikenali," kata seorang diplomat asing yang berpangkalan di Yangon.“Satu konvoi dengan beberapa diplomat diserang pagi semalam,” kata sumber itu kepada agensi berita AFP dengan syarat tidak mahu namanya disiarkan."Konvoi itu membawa diplomat dari kedutaan Indonesia dan Singapura dan pegawai yang menyelaras bantuan kemanusiaan ASEAN," tambahnya sambil menyatakan tiada kemalangan jiwa dilaporkan.Perkara itu turut disahkan seorang pegawai kanan tentera yang tidak mahu namanya disiarkan.Sementara itu Presiden Indonesia Joko Widodo berkata konvoi tersebut yang melibatkan para pegawai dan diplomat dalam perjalanan untuk menyerahkan bantuan kemanusiaan."Malangnya dalam perjalanan mereka, berlaku tembak-menembak," katanya, tanpa memberikan sebarang butiran lanjut. -AFP

(Seorang pegawai polis Malaysia berjalan melepasi logo ASEAN di Pusat Dagangan Dunia Putra di Kuala Lumpur pada 3 Ogos 2015/AFP)


Xi pengerusikan Sidang Kemuncak China-Asia Tengah pertama

(Pemimpin Kazakhstan, Kyrgyzstan, Tajikistan, Turkmenistan dan Uzbekistan dijangka menghadiri Sidang Kemuncak Asia Tengah China di Xi'an/Fail AFP)

BEIJING, 8 Mei- Presiden Xi Jinping akan mempengerusikan Sidang Kemuncak China-Asia Tengah pertama di bandar Xi'an minggu depan.Sidang kemuncak dua hari dari 18 hingga 19 Mei itu dijangka dihadiri pemimpin Kazakhstan, Kyrgyzstan, Tajikistan, Turkmenistan dan Uzbekistan, kata kementerian luar China.Ia merupakan yang pertama seumpamanya dan akan memberi tumpuan kepada pengukuhan hubungan ekonomi dan diplomatik lima negara berkenaan dengan Beijing.China, pengguna tenaga kedua terbesar di dunia, telah melabur berbilion dolar untuk memanfaatkan rizab gas asli di Asia Tengah.Rangkaian kereta api yang menghubungkan China dengan Eropah merentasi rantau ini dan merupakan kunci kepada kejayaan projek infrastruktur global bernilai trilion dolar, Inisiatif Jalur dan Laluan (IBR)."Beijing mematuhi dasar kejiranan dan persahabatan" berkaitan Asia Tengah," kata Menteri Luar Qin Gang semasa pertemuan dengan rakan serantaunya di barat laut Xi'an bulan lepas.Republik autoritarian Asia Tengah adalah sebahagian daripada Kesatuan Soviet dan telah dikuasai oleh Moscow sejak pertengahan abad ke-19.Tetapi pengaruh Rusia semakin tercabar sejak pencerobohannya di Ukraine, dengan Beijing menyantuni sekutu tradisional Moscow di rantau itu. -AFP

(Presiden Xi Jinping akan mempengerusikan Sidang Kemuncak China-Asia Tengah pertama di bandar Xi'an minggu depan)


Lebih 20,000 orang sertai Konsert Pertabalan Diraja Britain

LONDON, 8 Mei- Sambutan pertabalan diraja Britain diteruskan pada Ahad dengan majlis santapan diraja yang dihadiri kerabat diraja, tetamu khas dan orang awam di Istana Windsor di sini.Raja Charles III dan Raja Permaisuri Camilla menyertai lebih 20,000 orang awam pada Konsert Pertabalan Diraja Britain di sini.Dianjurkan istana itu, ia menghimpunkan selebriti dan pemuzik terkenal seperti penyanyi Lionel Richie, Katy Perry, Andrea Bocelli dan pemain piano Lang Lang.Terdahulu, kira-kira 100 ketua negara, raja dan permaisuri dari seluruh dunia, selebriti dan kaum kerabat serta rakan-rakan Charles dan Camilla menghadiri istiadat pertabalan diraja tersebut.Masyarakat meraikan peristiwa bersejarah ini dengan penuh gilang-gemilang, termasuk tembakan cahaya berwarna-warni yang menerangi bandar-bandar tumpuan di sini. - REUTERS


Taman Negara Namadgi dilanda salji tebal

AUSTRALIA, 8 Mei- Salji tebal menyelimuti sebahagian besar Taman Negara Namadgi di sini pada Ahad.Menurut Biro Meteorologi Australia, cuaca sejuk kini melanda bahagian tenggara Australia."Suhu di ibu kota Australia kini berada pada tahap rendah."Salji dan hujan batu turut berlaku di New South Wales."Cuaca sejuk merentasi tenggara bermula hujung minggu lalu dengan suhu berada pada paras rendah berbanding hari-hari biasa."Penternak diminta memantau haiwan peliharaan masing-masing yang terdedah kepada cuaca sejuk ini."Biro cuaca meramalkan fros akan berlarutan sehingga 10 Mei ini," katanya menerusi kenyataan.


20 orang maut dalam kejadian bot karam di Kerala

NEW DELHI, 8 Mei- Sekurang-kurangnya 20 orang maut apabila sebuah bot pelancong dua tingkat karam di Kerala, selatan India, kata pihak berkuasa kepada media tempatan.

Insiden itu berlaku di Tanur, sebuah bandar pantai di daerah Malappuram di Kerala. Operasi menyelamat sedang giat dijalankan.Akhbar Times of India dan agensi berita Press Trust of India (PTI) melaporkan angka kematian adalah seramai 20 orang, manakala Indian Express pula melaporkan 18 orang maut.Menteri Sukan dan Perikanan negeri V Abdurahiman yang menyelaras usaha menyelamat, berkata kebanyakan mangsa adalah kanak-kanak.Lebih 30 penumpang dipercayai berada dalam bot berkenaan ketika kejadian.

(Sekurang-kurangnya 20 orang maut apabila sebuah bot pelancong dua tingkat karam di Kerala, selatan India/Media tempatan)

Pihak PTI berkata empat orang mangsa yang dibawa ke hospital dalam keadaan kritikal.Mangsa yang terselamat memberitahu media tempatan bahawa ramai penumpang tidak memakai jaket keselamatan.Sementara itu, Perdana Menteri Narendra Modi mengucapkan takziah kepada keluarga mangsa yang terlibat."Sedih dengan kehilangan nyawa akibat kemalangan bot di Malappuram, Kerala", katanya menerusi ciapan di Twitter, sambil menambah bahawa waris setiap mangsa akan berhak mendapat pampasan.Bagaimanapun, tiada maklumat mengenai punca kejadian.-AFP


115 pendatang terkandas di sempadan Chile tiba di Venezuela

VENEZUELA, 8 Mei- Seramai 115 pendatang Venezuela yang telah terkandas di sempadan antara Chile dan Peru tiba di tanah air pada Ahad menerusi penerbangan kemanusiaan.Kementerian Luar Chile berkata beratus-ratus pendatang asing terutamanya warga Venezuela terkandas di sempadan utara Chile selepas gagal memasuki Peru."Kesemua pendatang asing terbabit mahu pulang ke kampung halaman masing-masing."Insiden mencetuskan ketegangan diplomatik apabila Peru menghantar polis dan tentera ke sempadan untuk menyekat pendatang asing."Penerbangan itu adalah hasil usaha diplomatik dengan kerajaan Venezuela," katanya menerusi kenyataan.Terdahulu, Presiden Peru menetapkan darurat di sempadan Amerika Selatan dan mengarahkan penempatan tentera di kawasan itu bagi menyekat pendatang asing yang menuju ke utara dari Chile.Menurut Pertubuhan Bangsa Bersatu (PBB), kebanyakan pendatang itu dari Haiti dan Venezuela.Boluarte turut mengarahkan tambahan askar di sempadan Chile, Bolivia, Brazil, Ecuador dan Colombia dalam usaha menyekat pendatang asing.Beliau bagaimanapun tidak menyatakan tempoh darurat di sempadan tersebut. - AFP


Biden gesa Kongres luluskan rang undang-undang senjata api

AMERIKA SYARIKAT, 8 Mei- Presiden Amerika Syarikat (AS), Joe Biden menggesa Kongres meluluskan rang undang-undang kawalan senjata api susulan tembakan rambang di pusat beli-belah yang menyebabkan lapan orang terkorban pada Ahad.Menurut Biden, gesaan itu untuk mengelak insiden sama berulang."Tembakan itu disifatkan sebagai tindakan kekerasan yang tidak masuk akal."Tindakan pantas dan berani polis dalam mendepani situasi semasa itu perlu dipuji," katanya kepada pemberita di sini.Kejadian di Texas itu menyebabkan lapan orang awam maut, selain mencederakan beberapa lagi orang.Suspek mati di lokasi kejadian selepas ditembak polis.Identiti suspek dan motif tembakan masih belum dapat dikenal pasti. - REUTERS


Kebakaran hutan, lebih 29,000 penduduk Alberta dipindahkan

EDMONTON, 8 Mei- Kebakaran hutan di Alberta, Kanada menyebabkan sekurang-kurangnya lebih 29,000 penduduk dipindahkan.Pengurus Maklumat Kebakaran Hutan Alberta, Christie Tucker berkata sebanyak 108 kebakaran aktif direkodkan dan 31 daripadanya disenaraikan sebagai di luar kawalan."Sebanyak 375,000 hektar tanah telah terbakar tahun ini."Jumlah kebakaran hutan dan pemindahan telah meningkat dan keselamatan penduduk menjadi keutamaan."Proses pemindahan tersebut berjalan lancar."Tiada penduduk atau anggota bomba cedera parah disebabkan kebakaran ini," katanya kepada pemberita di sini.Terdahulu, perintah darurat diisytiharkan di wilayah Alberta berikutan cuaca panas dan kering yang mencetuskan banyak kejadian kebakaran hutan.- REUTERS


Kereta dipandu secara melulu, tujuh orang maut

TEXAS, 8 Mei- Sekurang-kurangnya tujuh pejalan kaki maut dan beberapa lagi cedera selepas dilanggar sebuah kereta di Brownsville di sini.Menurut Polis Brownsville, Leftenan Martin Sandoval, pemandu lelaki itu kini berada dalam tahanan."Pemandu tersebut didakwa memandu secara melulu dan boleh menghadapi pertuduhan tambahan."Kesemua mangsa ketika itu sedang menunggu di perhentian bas berhampiran Pusat Ozanam, tempat perlindungan bagi gelandangan dan pendatang asing."Beberapa orang pendatang asing maut dalam insiden tersebut," katanya kepada pemberita di sini.Bagaimanapun, Sandoval tidak mendedahkan secara terperinci mengenai keadaan mangsa.Bandar Brownsville di sempadan Mexico, salah satu tempat dituju untuk pendatang asing terutamanya selepas sekatan COVID-19 tamat. - REUTERS


Rundingan di Arab Saudi diharap tamatkan konflik Sudan

(Asap berkepul-kepul di Khartoum ketika pertempuran berterusan antara dua jeneral tentera yang bertelagah di Sudan/ AFP)

KHARTOUM, 8 Mei- Pergaduhan boleh didengar di selatan Khartoum pada Ahad ketika utusan dari pihak yang berperang di Sudan berada di Arab Saudi untuk rundingan yang diharapkan pengantara antarabangsa akan menamatkan konflik selama tiga minggu yang telah mengorbankan ratusan nyawa.Inisiatif AS-Saudi adalah percubaan serius pertama untuk menamatkan pertempuran di antara tentera dan Pasukan Sokongan Pantas (RSF) separa tentera yang telah menjadikan sebahagian ibu negara Sudan sebagai zon perang.Ia sekali gus menggagalkan rancangan yang disokong antarabangsa untuk memulakan pemerintahan awam berikutan bertahun-tahun pergolakan dan pemberontakan dan mewujudkan krisis kemanusiaan.Arab Saudi akan memperuntukkan $100 juta bantuan kemanusiaan kepada Sudan, menurut televisyen Al Ekhbariya milik Kerajaan Saudi pada Ahad.Pertempuran sejak pertengahan April telah membunuh ratusan orang dan mencederakan ribuan yang lain, mengganggu bekalan bantuan dan menghantar 100,000 pelarian melarikan diri ke luar negara.

Manahil Salah, seorang doktor makmal berusia 28 tahun dalam penerbangan pemindahan dari Port Sudan ke Emiriah Arab Bersatu, berkata keluarganya bersembunyi selama tiga hari di rumah mereka berdekatan dengan ibu pejabat tentera di ibu negara sebelum akhirnya pergi ke Pantai Laut Merah."Ya, saya gembira untuk terus hidup," katanya."Tetapi saya berasa sangat sedih kerana meninggalkan ibu dan bapa saya di Sudan, dan sedih kerana semua kesakitan ini berlaku di tanah air saya."Beribu-ribu orang mendesak untuk berlepas dari Port Sudan menaiki bot ke Arab Saudi, membayar penerbangan komersial yang mahal melalui satu-satunya lapangan terbang yang berfungsi di negara itu, atau menggunakan penerbangan pemindahan."Kami bernasib baik untuk pergi ke Abu Dhabi, tetapi apa yang berlaku di Khartoum, tempat saya menghabiskan seluruh hidup saya, adalah menyakitkan," kata Abdulkader, 75 tahun, yang juga menaiki penerbangan pemindahan ke UAE."Meninggalkan hidup anda dan kenangan anda adalah sesuatu yang tidak dapat digambarkan," katanya.- REUTERS


27 maut dalam kebakaran lombong emas di Peru

LIMA, 8 Mei- Sekurang-kurangnya 27 pekerja maut dalam kebakaran di lombong emas di kawasan terpencil di selatan Peru, kata pihak berkuasa hari ini.Polis dan pejabat pendakwa raya berkata, litar pintas menyebabkan kebakaran, yang berlaku pada Sabtu di dalam terowong di lombong La Esperanza di wilayah Arequipa.Pendakwa raya, Giovanni Matos memberitahu televisyen saluran N bahawa terdapat "27 orang mati di dalam lombong."Media tempatan berkata kebakaran bermula selepas letupan di lombong di wilayah terpencil Condesuyos.Berita mengenai kebakaran itu hanya disiarkan pada Ahad setelah polis mengumpul butiran mengenai mereka yang maut.Pasukan penyelamat cuba mengamankan lombong sebelum mengeluarkan mayat mangsa."Kami perlu membuat tempat di mana orang mati selamat supaya kami boleh memasukinya dan mendapatkan mayat," kata Matos.- AFP


Israel robohkan sekolah di Tebing Barat

(Rakyat Palestin mengambil kertas dan buku dari tapak sekolah yang dirobohkan oleh rejim Zionis di perkampungan Jabbet al-Dhib/ AFP)

JABBET AL-DHIB, 8 Mei- Rejim Zionis hari ini, merobohkan sebuah sekolah di Tebing Barat dengan mendakwa tindakan itu dilakukan berikutan isu keselamatan.Bagaimanapun, tindakan rejim Zionis itu mendapat kritikan Kesatuan Eropah (EU) yang membiayai projek pembinaan sekolah berkenaan.Rakyat Palestin hanya mampu membaling batu ke arah rejim Zionis yang melepaskan gas pemedih mata ke arah mereka, ketika jentolak masuk ke tapak di perkampungan Jabbet al-Dhib berhampiran Bethlehem.EU mengakui 'terkejut' dengan kehadiran rejim Zionis di tapak sekolah yang menempatkan lima kelas dan memberi perkhidmatan kepada 45 pelajar, seperti dinyatakan pegawai Pihak Berkuasa Palestin.Karavan dan kelas yang dibina daripada kepingan timah dibersihkan, sebelum struktur itu dirobohkan.

(Seorang budak lelaki Palestin mengambil kertas dan buku dari tapak sekolah yang dirobohkan oleh rejim Zionis di perkampungan Jabbet al-Dhib / AFP)

Agensi Kementerian Pertahanan Israel, COGAT yang menyelia hal ehwal awam di wilayah diduduki, pada Mac lalu, memberi tempoh dua bulan untuk mengosongkan premis itu susulan perintah mahkamah Baitulmaqdis.COGAT mendakwa sekolah itu 'dibina secara haram' dan menimbulkan 'bahaya terhadap keselamatan'.Agensi itu menerusi kenyataan, berkata pihak berkuasa sudah cuba mengadakan sesi dialog dengan pemilik sekolah, selain memetik penjelasan jurutera yang menyatakan struktur sekolah itu boleh runtuh pada bila-bila masa.Pegawai Menteri Pendidikan Palestin, Ahmed Naser, berkata sekolah itu menggantikan sekolah lain yang dirobohkan rejim zionis pada 2019, selain menjelaskan lokasinya yang terpencil, menghalang 'pemindahan dan pengusiran secara paksa' serta mendakwa Israel 'mahu merampas tanah berkenaan'.EU menggesa Israel 'menghentikan semua perobohan dan pengusiran, yang hanya akan meningkatkan penderitaan penduduk Palestin dan meningkatkan lagi ketegangan'.Sementara itu, wakil EU dalam kenyataan berkata, perobohan menyalahi undang-undang antarabangsa, selain menjelaskan hak kanak-kanak mendapatkan pendidikan perlu dihormati. - AFP


Lelaki panjat bangunan pencakar langit tanda protes iklim

BARCELONA, 7 Mei- Pendaki dan aktivis alam sekitar, Alain Robert bertindak memanjat bangunan pencakar langit di sini sebagai protes terhadap perubahan iklim dan rayuan agar tindakan segera diambil untuk menghentikan perubahan drastik cuaca dunia."Saya berharap dapat meningkatkan kesedaran tentang kemarau yang benar-benar telah menjejaskan Sepanyol, kerana kini terdapat penggurunan di seluruh negara iaitu kira-kira 75%, menurut Pertubuhan Bangsa-Bangsa Bersatu (PBB)," katanya.Robert yang berusia akhir 50-an turut mengakui agak sukar memanjat bangunan terbabit dalam keadaan cuaca panas."Ia berbahaya, namun ia juga keghairahan yang saya mulakan ketika saya masih kecil dan hampir 50 tahun saya telah mendaki dengan cara yang sama, tanpa menggunakan sebarang alat keselamatan."Saya merancang untuk mendaki, mungkin sehingga umur 70 atau 75 tahun bergantung kepada kesihatan saya," katanya. -AFP


Jambatan usang di Jerman diletupkan

RAHMEDETAL, 7 Mei- Sebuah jambatan usang di autobahn A45 atau lebuh raya berkelajuan tinggi berhampiran bandar Luedenscheid di barat Jerman dirobohkan dalam satu letupan terkawal pada Ahad.Sebanyak 150 kilogram (kg) bahan letupan digunakan dalam usaha terbabit yang mencetuskan kepulan asap besar.

Orang ramai juga dibenarkan untuk melihat proses berkenaan dengan jarak selamat dibenarkan, sementara orang ramai diarah untuk mengosongkan bangunan berhampiran.Jambatan Rahmedetal sepanjang 453 meter (m) itu dibina antara tahun 1965 dan 1968. -Reuters


Letusan Feugo reda, 1,200 penduduk pulang ke kediaman

(Kepulan abu dan asap naik dari gunung berapi Fuego pada 5 Mei 2023/AFP)

GUATEMALA, 7 Mei- Kira-kira 1,200 orang yang dipindahkan dari bandar berhampiran gunung berapi besar, tidak jauh dari Guatemala City dibenarkan untuk pulang ke kediaman masing-masing pada Sabtu.Gunung berapi Fuego setinggi 3,760 meter yang paling aktif di Amerika Tengah telah meletus awal Khamis, memuntahkan gas, lahar dan serpihan batu.Susulan itu, orang ramai dipindahkan dengan bas dari tujuh bandar berdekatan, dengan majoritinya dipindahkan ke pusat perlindungan sementara di bandar Santa Lucia Cotzumalguapa.Bagaimanapun menurut jurucakap Agensi Penyelaras Pengurangan Bencana Guatemala, Rodolfo Garcia, aktiviti Fuego dikesan semakin reda pada Jumaat dan penduduk dibenarkan pulang keesokan harinya, selain membuka semula beberapa jalan yang ditutup.Fuego meletus setiap empat hingga lima tahun secara purata.Letusan pada Disember memaksa pihak berkuasa Guatemala menutup sementara lapangan terbang terbesar di negara itu.Pada 2018, letusan menyebabkan aliran sungai lava dan memusnahkan perkampungan San Miguel Los Lotes, selain mengorbankan seramai 215 orang dengan sejumlah orang masih hilang. -AFP

(Penempatan berhampiran gunung berapi Fuego dikosongkanuntuk keselamatan/AFP)